[226A] །།རྒྱ་གར་སྐད་དུ། ཨཱརྱ་བུདྡྷ་བ་ལ་ཝརྡྷ་ན་
པཱ་ཏི་ཧཱརྱ་བི་ཀུརྦཱ་ཎ་ནི་རྡེ་ཤ་ནཱ་མ་མཧཱ་ཡཱ་ན་སཱ་ཏྲ། བོད་སྐད་དུ། འཕགས་པ་སངས་རྒྱས་ཀྱི་སྟོབས་བསྐྱེད་པའི་ཆོ་འཕྲུལ་རྣམ་པར་འཕྲུལ་པ་བསྟན་པ་ཞེས་བྱ་བ་ཐེག་པ་
ཆེན་པོའི་མདོ། ཐམས་ཅད་མཁྱེན་པ་ལ་ཕྱག་འཚལ་ལོ། །འདི་སྐད་བདག་གིས་ཐོས་པ་དུས་གཅིག་ན་བཅོམ་ལྡན་འདས་ཆུ་བོ་ཆེན་པོ་ཀླུང་ནཻ་རཉྫ་ནཱའི་འགྲམ་ན། འཕགས་
པ་སྤྱན་རས་གཟིགས་དབང་ཕྱུག་དང། ལག་ན་རྡོ་རྗེ་དང། བྱམས་པ་དང། འཇམ་དཔལ་ལ་སོགས་པ་བྱང་ཆུབ་སེམས་དཔའ་བདུན་སྟོང་དང། རབ་འབྱོར་དང། ཤཱ་
རིའི་བུ་དང། མཽངྒལ་གྱི་བུ་ལ་སོགས་པ་ཉན་ཐོས་ཆེན་པོ་ཐམས་ཅད་དང་ཐབས་གཅིག་ཏུ་བཞུགས་ཏེ། བརྒྱ་བྱིན་དང། ཚངས་པ་དང། འཇིག་རྟེན་སྐྱོང་བ་ཐམས་ཅད་
དང༑ རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་བདག་ཐམས་ཅད་ཀྱིས་བསྐོར་ཞིང་མདུན་དུ་བདར་ཏེ། ཞལ་ཟས་ཀྱི་བྱ་བ་བྱས་ནས་འཁོར་གྱི་དཀྱིལ་འཁོར་དེ་དག་

[226B] བསྐུལ། གཟེངས་བསྟོད། ཡང་དག་པར་དགའ་བར་བྱས་ཏེ། འཁོར་གྱི་དཀྱིལ་འཁོར་དང་ཐབས་གཅིག་ཏུ་དེ་བཞིན། །
གཤེགས་པའི་རྫུ་འཕྲུལ་ཆེན་པོས་གྲོང་ཁྱེར་ཝཱ་ར་ཎཱ་སིར་གཤེགས་ཏེ། ཝཱ་ར་ཎཱ་སིའི་ཤིང་ཨ་མྲ་སྲུང་བའི་ཚལ་ན་བཞུགས་སོ། །དེ་ནས་དེའི་ཚེ་ནས་ཆེར་གཡོས་པར་གྱུར་
ནས་སེང་གེའི་ཁྲི་ཆེན་པོ་རིན་པོ་ཆེ་སྣ་བདུན་ལས་བྱས་པ་འཕང་དུ་དཔག་ཚད་གཅིག་ཙམ། ཞེང་དུ་དཔག་ཚད་ཕྱེད་ཙམ་གྱི་ཚད་ལེགས་པར་སྤྲས་པ། ཤིན་ཏུ་དགའ་བར་འགྱུར་
བ༑ ཡིད་དུ་འོང་བ་དར་གྱི་ཆུན་པོ་བཏགས་ཤིང་དབྱངས་པ། ལྷའི་ན་བཟའ་བརྒྱ་སྟོང་དུ་མ་བཏིང་བ། ལྷའི་མེ་ཏོག་གི་ཆུན་པོ་བྱེ་བ་དུ་མ་རབ་ཏུ་དབྱངས་པ། ལྷའི་དྲི་དང་ལྡན་པ་
ཁ་དོག་དང་ལྡན་པ། དེ་བཞིན་གཤེགས་པའི་སྔོན་གྱི་དགེ་བའི་རྩ་བ་ལས་སྐྱེས་པ་དེ་མཐོང་མ་ཐག་ཏུ་སེམས་ཅན་ཐམས་ཅད་མི་སྐྱེ་བའི་ཆོས་ལ་བཟོད་པ་ཐོབ་པར་འགྱུར་བ་ཞིག་
བྱུང་ངོ། །དེ་ནས་བཅོམ་ལྡན་འདས་སེང་གེའི་ཁྲི་དེ་ཉིད་ལ་བཞུགས་ཏེ་སངས་རྒྱས་ཕལ་པོ་ཆེ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ནས་བྱང་ཆུབ་སེམས་དཔའ་
འཕགས་པ་སྤྱན་རས་གཟིགས་ཀྱི་དབང་ཕྱུག་དང། ལག་ན་རྡོ་རྗེ་ལ་བཀའ་སྩལ་པ། སྤྱན་རས་གཟིགས་དབང་ཕྱུག་ཁྱོད་སོང་ལ་མི་མཇེད་ཀྱི་འཇིག་རྟེན་གྱི་ཁམས་འདི་དང། ཕྱོགས་

[227A]༄༅། །བཅུའི་འཇིག་རྟེན་གྱི་ཁམས་གཞན་དག་ན་ཁྱོད་ཀྱིས་འདུལ་བར་འགྱུར་བའི་སེམས་ཅན་སྙིགས་མའི་རང་བཞིན་ཅན། མ་དད་པ་སྡིག་པ་སྤྱོད་པ། ཉོན་
མོངས་པ་དང། ཉེ་བའི་ཉོན་མོངས་པ་དག་གིས་བསྒྲིབས་པ། མར་མི་ཤེས་པ། ཕར་མི་ཤེས་པ། དགེ་སྦྱོང་དུ་མི་འཛིན་པ། བྲམ་ཟེར་མི་འཛིན་པ། དཀོན་མཆོག་གསུམ་ལ་
མངོན་པར་མ་དད་པ། དེ་དག་ཐམས་ཅད་ལག་ན་རྡོ་རྗེ་དང་གཉིས་ཀྱིས་རྫུ་འཕྲུལ་ཆེན་པོ་དང། ཏིང་ངེ་འཛིན་གྱི་སྟོབས་ཀྱི་ཤུགས་ཀྱིས་འཁོར་གྱི་དཀྱིལ་འཁོར་འདིར་བསྡུས་
ཤིག་དེ་ནས་བྱང་ཆུབ་སེམས་དཔའ་འཕགས་པ་སྤྱན་རས་གཟིགས་དབང་ཕྱུག་དང། བྱང་ཆུབ་སེམས་དཔའ་ལག་ན་རྡོ་རྗེས་དེ་བཞིན་གཤེགས་པ་ལས་ཚིག་འདི་ཐོས་ནས་
སེམས་ཅན་ཐམས་ཅད་ལ་བལྟ་བ་དང། ཡང་དག་པར་སྐུལ་བར་འགྱུར་བ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་སོ། །ཏིང་ངེ་འཛིན་དེའི་མཐུས་ས་ཆེན་པོ་འདི་
རྣམ་པ་དྲུག་ཏུ་གཡོས། རབ་ཏུ་གཡོས། ཡང་དག་པར་རབ་གཡོས་སོ་།དེ་ནས་ལུས་ལས་འོད་ཟེར་བརྒྱ་སྟོང་དུ་མ་བྱུང་ངོ། །བྱུང་ནས་ཀྱང་སྟོང་གསུམ་གྱི་སྟོང་ཆེན་པོའི་
འཇིག་རྟེན་གྱི་ཁམས་འདི་ཀུན་ཏུ་སྣང་བར་བྱས་ཏེ། ཚངས་པའི་འཇིག་རྟེན་མན་ཆད་གཟུགས་ཡོད་པ་དང། གཟུགས་ཀྱིས་ཁྱབ་པ་མན་ཆད་དུ་སྣང་བར་བྱས་ཏེ། འོད་ཟེར་དེ་

[227B]དག་བྱུང་ངོ། །བག་ཡོད་པ་དང་ཉོན་མོངས་མེད་པར་བྱོས། །བག་མེད་པ་ཡི་དབང་དུ་མ་འགྲོ་ཞིག་སྐྱེ་དང་རྒ་
ཤིས་གཙེས་པ་སྡུག་བསྔལ་ཏེ། །བདེ་བར་གཤེགས་པའི་བསྟན་པ་འབྱུང་བར་དཀོན། །བསྐལ་པ་བྱེ་བ་ཕྲག་བརྒྱ་གྲངས་མེད་དུ་།སྲིད་པའི་རྒྱ་མཚོར་ངེས་པར་འཁོར་བ་དང། །ཉོན་
མོངས་དོག་པར་རྟག་ཏུ་འཁོར་བ་ན། །འཚོ་བ་མ་རུངས་པ་ནི་སྐྲག་མི་འགྱུར། །རྙེད་དང་ཆགས་དང་བུད་མེད་རྟག་པ་མིན། །རྟག་ཏུ་གླུ་གར་སྒྱུ་མའི་ཆོས་དང་ལྡན། །བསྐལ་པ་དུ་མར་
བདེ་བ་མྱོང་ནས་ཀྱང། །ཕྱིས་ནི་སྡུག་བསྔལ་རྗེས་སུ་ཐོབ་པར་འགྱུར། །རྣམ་པར་སླུ་བར་གྱུར་པ་འདི་ལ་ལྟོས། །འདི་ལ་མར་གྱུར་པ་ཡང་ཆུང་མར་གྱུར། །དེ་ཡི་ཤ་དག་ཡོངས་སུ་ཟོས་
ནས་ཀྱང། །མི་མཁས་པ་དག་མི་ཤེས་དགའ་བར་འཛིན། །སྲིད་པའི་སྡུག་བསྔལ་རྒྱ་མཚོར་སྐྱེ་བ་དེ། །མི་ས་ནི་མ་མྱོང་མེད་ལ་སྐྲག་པ་མེད། །མི་རྣམས་ཀྱི་ནི་དམ་པའི་ཆོས་འཆད་
ཀྱི༑ ༑བདེ་བར་གཤེགས་ལ་མཆོད་པར་འདོད་རྣམས་དང། །མི་འདུལ་ཁ་ལོ་སྒྱུར་བ་དེ་མཐོང་ནས། །ཏིང་འཛིན་ཞི་བ་བསྒོ་མ་པ་ཐོབ་འགྱུར་གྱི། །དེ་ཕྱིར་སྡུག་བསྔལ་རྒྱ་མཚོར་
མི་གང་རྣམས། །སྐྲག་པར་གྱིས་ལ་ཐར་པ་འདོད་པར་བྱོས། །མི་རྣམས་ཀྱིས་ནི་དམ་པ་དེ་ལ་མཆོད། །གཞན་གྱི་སྲོག་ནི་མ་གཅོད་དེ་བཞིན་དུ། །གཞན་གྱི་ནོར་དག་མ་བྱིན་ལེན་

[228A]༄༅། །མ་བྱེད། །གཞན་གྱི་བུད་མེད་དག་ལ་འཚེ་མ་བྱེད། །སངས་རྒྱས་ཆོས་ལ་རྟག་ཏུ་གུས་པར་བྱོས། །ང་རྒྱལ་རྒྱགས་དང་བརླང་བ་སྤངས་ནས་ཀྱང།།
ཝཱ་ར་ཎཱ་སི་ཞེས་ནི་བྱ་བ་ཡི། །ཨ་མྲ་སྲུང་བ་མོ་ཡི་ཚལ་དུ་དེང། །མི་མཆོག་ལ་ནི་མྱུར་དུ་བལྟ་བར་གྱིས། །དེ་ཡི་བཀོད་པ་རྒྱ་ཆེར་ཡིད་དུ་འོང། །དགེ་སློང་དགེ་འདུན་རྟག་
ཏུ་རྫུ་འཕྲུལ་ལྡན། །བྱང་ཆུབ་སེམས་དཔའ་རྒྱ་ཆེན་རྫུ་འཕྲུལ་ཆེ། །སེམས་ཅན་མི་མཁས་ཁོང་དུ་ཆུད་བྱ་དང། །སེམས་ཅན་བྱེ་བ་མང་པོ་ཐར་བྱའི་ཕྱིར། །འོད་ཟེར་རྟག་ཏུ་
གང་གིས་བཏང་བ་དེ། །མཚན་ནི་སྤྱན་རས་གཟིགས་ཀྱི་དབང་ཕྱུག་གོ་གང་དག་ང་རྒྱལ་རྒྱགས་ཁེངས་བགྱིད་གྱུར་ཅིང། །སངས་རྒྱས་ཆོས་ལ་རིམ་གྲོ་མི་བྱེད་པ། །ལག་ན་
རྡོ་རྗེ་མགོན་པོ་སེམས་ཅན་མཆོག་རྟག་ཏུ་འོད་ཟེར་གཏོང་ཞིང་གོ་བར་བྱེད། །དེ་ཡི་གཟུགས་ནི་ཡངས་ཤིང་རྫུ་འཕྲུལ་ཆེ། །བསྐལ་པ་བྱེ་བར་དེ་ནི་བཤད་མི་རྫོགས། །འདིར་
ནི་བདེ་བར་གཤེགས་ལ་མཆོད་པའི་ཕྱིར། །དྲི་དང་ཕྲེང་བ་གོས་མཆོག་རྒྱན་ཁྱེར་ལ། །མི་ཡི་འདྲེན་པ་འདི་ལ་མཆོད་པ་བྱོས་།སངས་རྒྱས་འབྱུང་བར་འགྱུར་བ་རབ་དཀོན་ནོ།།
འདོད་ཕྱིར་བསྐལ་པ་བྱེ་བ་མང་པོར་ཡང། །རྟག་ཏུ་སྡུག་བསྔལ་ཐོབ་ཅིང་འཐོབ་པར་འགྱུར། །མཁས་པས་རྟག་ཏུ་ཐར་པ་འདོད་པར་གྱིས། །མི་མཆོག་སངས་རྒྱས་ལ་ནི་

[228B] །བུ་དང་བུ་མོ་དེ་བཞིན་གཉེན་རྣམས་དང་།ཕ་མ་ཆུང་མ་བཤེས་མང་སྐྱེ་བོ་རྣམས། །ཐམས་ཅད་སྒྱུ་མ་འདྲ་བས་དོན་མེད་དེ། །རྟག་པར་གཞན་དང་གཞན་
དུ་སྐྱེ་བར་འགྱུར། །དེ་ལྟར་གསེར་དང་དངུལ་ཡང་གློག་དང་འདྲ་།འདི་ལ་སྙིང་པོ་འགའ་ཡང་སྣང་བ་མེད། །བྱང་ཆུབ་གོ་འཕང་ཐོབ་པར་བྱ་བའི་ཕྱིར། །མི་རྣམས་འདྲེན་པ་ལ་ནི་མཆོད་
པ་བྱོས། །དེ་ནས་དེའི་ཚེ་ན་འོད་ཟེར་ལས་བྱུང་བའི་ཚིགས་སུ་བཅད་པས་བསྐུལ་པ་གཅིག་ནས་གཅིག་ཏུ་བརྒྱུད་པ་འདིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་
སྒྲས་གང་བར་གྱུར་ནས་སེམས་ཅན་ཐམས་ཅད་ལ་བསྐུལ་བར་གྱུར་ཏེ་སེམས་ཅན་གང་དག་ལོག་པར་ལྟ་བ་དེ་དག་ནི་ཡང་དག་པའི་ལྟ་བ་ལ་བཀོད་པར་གྱུར། གང་དག་ང་རྒྱལ་
དང༑ རྒྱགས་པ་དང། ཁེངས་པ་དང། འགྱིང་བ་དེ་དག་ནི། ང་རྒྱལ་དང། རྒྱགས་པ་དང། ཁེངས་པ་རྣམས་དང་བྲལ་བར་བྱེད་པར་འགྱུར། གང་དག་འདོད་ཆགས་ལ་རྗེས་སུ་སྤྱོད་ཅིང་
བག་མེད་པར་གྱུར་པ། དེ་དག་ནི་འདོད་ཆགས་དང་བྲལ་བར་གྱུར་གང་དག་སྲོག་གཅོད་པ་དང། མ་བྱིན་པར་ལེན་པ་དང། འདོད་པས་ལོག་པར་གཡེམ་པ་དང། མི་དགེ་བའི་
ཆོས་བརྒྱད་ལ་གནས་པ་དེ་དག་ཐམས་ཅད་ལུས་དང། ངག་དང། ཡིད་ཀྱི་སྤྱོད་པ་རྣམས་འཕགས་པའི་ལམ་ཡན་ལག་བརྒྱད་པ་ལ་གནས་པར་གྱུར། ཐམས་ཅད་ཀྱང་རྒོད་པ་དང། ཀུ་རེ་

[229A]༄༅། །དང། དགའ་བ་དང། རྩེ་བ་དང། འདོད་པ་དང། ཁྲོ་བ་དང། ཕྲག་དོག་དང། ཆགས་པ་ཡོངས་སུ་སྤངས་ནས་དེ་བཞིན་གཤེགས་པ་ལ་བལྟ་བ་དང། བསྟེན་
པ་དང། བསྙེན་བཀུར་བ་ལ་སྤྲོ་བར་གྱུར། ཐམས་ཅད་ཀྱང་ཆོས་ཉན་པར་འདོད་པར་གྱུར་ཏོ། །ལྷ་དང། ཀླུ་དང། གནོད་སྦྱིན་དང་དྲི་ཟ་དང། ལྷ་མ་ཡིན་དང། ནམ་མཁའ་ལྡིང་
དང༑ མིའམ་ཅི་དང། ལྟོ་འཕྱེ་ཆེན་པོ་དང། མི་དང། མི་མ་ཡིན་པ་དང། ཀླུའི་རྒྱལ་པོ་དང། རྒྱལ་པོ་མཁར་གྱི་བདག་པོ་དང་རྒྱལ་ཕྲན་དང། སྟོབས་ཀྱི་འཁོར་ལོས་
བསྒྱུར་བའི་རྒྱལ་པོ་དང། དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་དེ་དག་ཐམས་ཅད་ཀྱིས་དེ་བཞིན་གཤེགས་པ་ལ་མཆོད་པའི་ཕྱིར་ལྷའི་མེ་
ཏོག་དང། ཕྲེང་བ་དང། བྱུག་པ་དང། ཕྱེ་མ་དང། གོས་དང་གདུགས་དང། རྒྱལ་མཚན་དང། སིལ་སྙན་དང། དར་གྱི་ཆུན་པོ་རྣམས་ཐོགས་ཏེ། གྲོང་ཁྱེར་ཆེན་པོ་
ཝཱ་ར་ཎཱ་སི་ཞེས་བྱ་བ་གང་ན་བ་དང། ཨ་མྲ་སྲུང་བ་མོའི་ཚལ་གང་ན་བ་དེར་དོར་ནས་བདག་གི་བསོད་ནམས་ལས་སྐྱེས་པའི་དགེ་བའི་རྩ་བས་དེ་བཞིན་གཤེགས་པ་དང་འཁོར་
གྱི་དཀྱིལ་འཁོར་རྣམས་ལ་མངོན་པར་མཆོད་དེ། མེ་ཏོག་གི་ཆར་དང་དྲིའི་ཆར་ཆེན་པོ་མངོན་པར་ཕབ་བོ། །དེ་ནས་དེའི་ཚེ་ན་བཅོམ་ལྡན་འདས་ཛམྦུའི་གླིང་དང། ཨ་མྲ་

[229B]མ་སྲིད་དུ་རྒྱ་ཆེ་བར་བྱིན་གྱིས་བརླབས་ཏེ། ས་གཞི་ལག་མཐིལ་ལྟར་མཉམ་ལ། ལྷའི་ཡིད་དུ་འོང་བ་ཁ་དོག་དང་ལྡན་པ། དྲི་
དང་ལྡན་པ། ལྷའི་མེ་ཏོག་གི་ཤིང་དང། འབྲས་བུའི་ཤིང་དང་སྤོས་ཀྱི་ཤིང་དང། རིན་པོ་ཆེའི་ཤིང་དང། དཔག་བསམ་གྱི་ཤིང་དང། གོས་ཀྱི་ཤིང་རྣམས་
ཀྱིས་མཛེས་པར་བྱས་པ། ལྷའི་སེང་གེའི་ཁྲི་དང། ལྡན་པ། རིན་པོ་ཆེ་དང། དར་དང། མེ་ཏོག་གི་ཆུན་པོ་རབ་ཏུ་དཔྱངས་པ། ལྷའི་དྲིལ་བུའི་སྒྲས་བརྒྱན་པར་གྱུར་ཏེ། འདི་ལྟ་སྟེ་
དཔེར་ན། བདེ་བ་ཅན་གྱི་འཇིག་རྟེན་གྱི་ཁམས་དེ་བཞིན་དུ་ཡིད་འཕྲོག་པར་བྱེད་པ། ཚིམ་པར་བྱེད་པ། མགུ་བར་བྱེད་པ། མངོན་པར་དགའ་བར་བྱེད་པ། བྱང་ཆུབ་སེམས་
དཔའ་དང། ཉན་ཐོས་དང། རང་སངས་རྒྱས་དང། ལྷ་དང། ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མིའམ་ཅི་དང། ལྟོ་འཕྱེ་ཆེན་པོ་
ནས་དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་དང། རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་བདག་རྣམས་ཀྱི་བར་དུ་དེ་དག་གིས་གང་བར་
བྱིན་གྱིས་བརླབས་སོ། །དེ་ནས་བྱང་ཆུབ་སེམས་དཔའ་འཕགས་པ་སྤྱན་རས་གཟིགས་དབང་ཕྱུག་དང། བྱང་ཆུབ་སེམས་དཔའ་ལག་ན་རྡོ་རྗེ་ཏིང་ངེ་འཛིན་དེ་ལས་ལངས་ནས་

[230A]༄༅། །བཅོམ་ལྡན་འདས་ག་ལ་བ་དེར་སོང་སྟེ་ཕྱིན་པ་དང། ལན་གསུམ་དུ་བསྐོར་བ་བྱས་ནས་བཅོམ་ལྡན་འདས་ལ་འདི་སྐད་ཅེས་གསོལ་ཏོ་།བཅོམ་
ལྡན་འདས། དེ་བཞིན་གཤེགས་པ་རྣམས་ཀྱི་ཐབས་མཁས་པ་དང། སེམས་ཅན་རྣམས་ཡོངས་སུ་སྨིན་པར་བགྱིད་པ་ནི་མང་ངོ། །བདེ་བར་གཤེགས་པ། མང་ངོ། །
བཅོམ་ལྡན་འདས། དེ་བཞིན་གཤེགས་པའི་གཟི་བརྗིད་དང། རྫུ་འཕྲུལ་གྱི་མཐུས་བྱང་ཆུབ་སེམས་དཔའ་སེམས་དཔའ་ཆེན་པོ་དང། ཉན་ཐོས་ཆེན་པོ་དང། ལྷ་དང་
ཀླུ་དང། གནོད་སྦྱིན་དང། དྲི་ཟ་དང། ལྷ་མ་ཡིན་དང། ནམ་མཁའ་ལྡིང་དང། མི་འམ་ཅི་དང། ལྟོ་འཕྱེ་ཆེན་པོ་དང། རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་
བདག་དང། དགེ་སློང་དང། དགེ་སློང་མ་དང། དགེ་བསྙེན་དང་དགེ་བསྙེན་མ་རྣམས་མང་དུ་འདུས་སོ། །བཅོམ་ལྡན་འདས་ཀྱིས་བཀའ་སྩལ་པ། རིགས་ཀྱི་བུ། ལེགས་
སོ༑ ༑ལེགས་སོ། །ཀྱེ་རྒྱལ་བའི་བུ་དག་དེ་བཞིན་ཏེ། དེ་བཞིན་གཤེགས་པའི་ཐབས་མཁས་པ་དང། སེམས་ཅན་ཡོངས་སུ་སྨིན་པར་བྱ་བ་ནི་མང་ངོ། །སེམས་ཅན་རྣམས་ཀྱི་བསམ་
པ་ཇི་ལྟ་བུ་དང། ཇི་ལྟར་འདུལ་བ་དང། དགེ་བའི་རྩ་བ་ཇི་ལྟ་བུ་དང། སེམས་ཅན་རྣམས་ཀྱི་མོས་པ་སྣ་ཚོགས་ཀྱི་སྤྱོད་པ་མཁྱེན་ནས་ཆོས་སྟོན་ཏེ། སེམས་ཅན་ཁ་

[230B] ཁ་ཅིག་ནི་ཉན་ཐོས་ཀྱིས་འདུལ། ཁ་ཅིག་ནི་རང་སངས་རྒྱས་ཀྱིས་འདུལ། ཁ་ཅིག་ནི་ལྷས་འདུལ། ཁ་ཅིག་ནི་བརྒྱ་བྱིན་གྱིས་འདུལ། ཁ་
ཅིག་ནི་ཚངས་པས་འདུལ། ཁ་ཅིག་ནི་ཀླུས་འདུལ། ཁ་ཅིག་ནི་རྫུ་འཕྲུལ་ཆེན་པོས་འདུལ། ཁ་ཅིག་ནི་རྒྱལ་པོས་འདུལ། ཁ་ཅིག་ནི་ཏིང་ངེ་འཛིན་གྱིས་འདུལ། ཁ་ཅིག་ནི་ཆོས་
ཉན་པས་འདུལ། ཁ་ཅིག་ནི་ཆོ་འཕྲུལ་གྱིས་འདུལ། ཁ་ཅིག་ནི་དེ་བཞིན་གཤེགས་པ་མྱ་ངན་ལས་འདའ་བས་འདུལ། ཁ་ཅིག་ནི་རིང་བསྲེལ་གྱིས་འདུལ། ཁ་ཅིག་ནི་མཆོད་
རྟེན་བྱེད་དུ་གཞུག་གཙུག་ལག་ཁང་དང། འཆག་ས་དང། སྐྱེད་མོས་ཚལ་བྱེད་དུ་གཞུག་པའི་དགེ་བའི་རྩ་བ་ལ་སྤྲོ་བ་བསྐྱེད་པས་འདུལ། ཁ་ཅིག་ནི་སྐུ་གཟུགས་བྱེད་དུ་
གཞུག་པ་དང། རི་མོ་དང། གསེར་དང། དངུལ་དང། ར་གན་གྱི་སྐུ་གཟུགས་བྱེད་དུ་གཞུག་པའི་དགེ་བའི་རྩ་བ་ལ་སྤྲོ་བ་བསྐྱེད་པས་འདུལ། ཁ་ཅིག་ནི་དགེ་སློང་གི་དགེ་
འདུན་ལ་མཆོད་པ་དང། བཀུར་སྟི་བྱ་བའི་དགེ་བའི་རྩ་བ་ལ་སྤྲོ་བ་བསྐྱེད་པས་འདུལ། ཁ་ཅིག་ནི་མདོ་སྡེ་འདྲི་བ་དང། འདྲིར་གཞུག་པ་དང། བཀླག་པ་ལ་སྤྲོ་བ་བསྐྱེད་པས་འདུལ་
ཁ་ཅིག་ནི་མར་མེ་དང། སྤོས་དང། མེ་ཏོག་དང། དྲི་དང། ཕྲེང་བ་དང། བྱུག་པ་དང། དོ་ཤལ་ལ་སོགས་པས་བརྒྱན་པ་ལ་སྤྲོ་བ་བསྐྱེད་པས་འདུལ་བ་ཡིན་ཏེ། དོན་དམ་པ་ལ་

[231A]༄༅། །མཁས་པའི་ཆོས་དང་ལྡན་པ་དང། མྱ་ངན་ལས་འདས་པའི་ཆོས་དང་ལྡན་པ་ནི་མ་ཡིན་ནོ། །ཀྱེ་རྒྱལ་བའི་བུ་དག་ཡང་དེ་བཞིན་གཤེགས་པ་དག་ལ་
མི་མཁྱེན་པ་དང། མི་གཟིགས་པའམ། མི་གསན་པ་དང། རྣམ་པར་མི་མཁྱེན་པ་ཅུང་ཟད་ཀྱང་མི་མངའ་སྟེ། འོངས་པའང་མཁྱེན། མ་འོངས་པའང་མཁྱེན། འདས་
པའང་མཁྱེན། ད་ལྟར་བྱུང་བའང་མཁྱེན། སེམས་ཅན་ཐམས་ཅད་ཀྱི་སྤྱོད་ལམ་ཡང་མཁྱེན། སྤྱོད་པའང་མཁྱེན། ཁམས་ཀྱང་མཁྱེན། སྐྱེ་བའང་མཁྱེན། འབྱུང་བའང་
མཁྱེན་ཏོ། །ཀྱེ་རྒྱལ་བའི་སྲས་དག་འདི་ལྟ་སྟེ། དཔེར་ན། སྨན་པ་ལེགས་པར་བསླབས་པ། ཚེའི་རིག་པ་ཡན་ལག་བརྒྱད་པ་ཐམས་ཅད་ལ་ཆེས་མཁས་ཤིང་ཁམས་
ཐམས་ཅད་ལ་མཁས་པ། སྨན་དང། ཡོ་བྱད་སྦྱོར་བ་ལ་བརྩོན་པ་ནི་སེམས་ཅན་ནད་པ་ནད་སྣ་ཚོགས་ཀྱིས་ལུས་ཡོངས་སུ་གཟིར་བ་རྣམས་ཀྱི་ཁམས་ཀྱང་ཤེས། དུས་ཀྱང་
ཤེས༑ ཚོད་ཀྱང་ཤེས། སྨན་ཡང་ཤེས། རླུང་ལས་གྱུར་པ་དང་མཁྲིས་པ་ལས་གྱུར་པ་དང། པད་ཀན་ལས་གྱུར་པ་དང། འདུས་པ་ལས་གྱུར་པ་དང། ཁྲག་ལས་
གྱུར་པ་དང། མ་ཞུ་བ་ལས་གྱུར་པ་དང། སྐྲན་དང། དམུ་རྫིང་དང། སྙིང་ནད་དང། མཛེ་དང། གཡན་པ་དང། ཤུ་བ་དང་འབྲས་ལ་སོགས་པ་དང། དུག་དང། མེ་དཔལ་ལ་

[231B] །དེས་ཐམས་ཅད་ཤེས་ནས་སྨན་གྱི་རྫས་སྣ་ཚོགས་ཀྱིས་སྐྱུག་པ་དང། བསྐྲུ་བ་དང། ཕྱེ་མ་སྦྱར་བ་དང། སྣ་ནས་བླུག་པའི་ལས་དང། གཏར་ཀ་གདབ་
པ་དང། མར་དང། འབྲུ་མར་བསྐོལ་བ་དང། སྨིན་པར་བྱ་བ་རྣམས་སྦྱོར་བའི་ཐབས་ཀྱིས་སེམས་ཅན་ཐམས་ཅད་ཀྱི་ནད་དེ་དག་ཐམས་ཅད་ཉེ་བར་ཞི་བར་བྱེད་ཅིང་ནད་སྣ་ཚོགས་ཀྱིས་
འཇིགས་པ་ལས་ཡོངས་སུ་ཐར་བར་བྱེད་དོ། །ཀྱེ་རྒྱལ་བའི་བུ་དག་།དེ་བཞིན་དུ་དེ་བཞིན་གཤེགས་པས་ཀྱང་ཏིང་ངེ་འཛིན་སྣ་ཚོགས་དང། རྫུ་འཕྲུལ་གྱི་རྐང་པ་དང། སྟོབས་
དང༑ མི་འཇིགས་པ་དང། ལྷའི་མིག་དང། རྣ་བ་རྣམས་ཀྱི་ཚེའི་རིག་པ་ཡན་ལག་བརྒྱད་དང་ལྡན་ཏེ། སེམས་ཅན་གྱི་ཁམས་དང། བསམ་པ་དང། སྦྱོར་བ་སྣ་ཚོགས་ལ་མཁས་
པས་འདོད་ཆགས་དང། ཞེ་སྡང་དང། གཏི་མུག་གི་ནད་དང། ཉོན་མོངས་པ་དང། ཉེ་བའི་ཉོན་མོངས་པའི་ནད་ཀྱིས་གཟིར་བའི་སེམས་ཅན་དང། ང་རྒྱལ་དང། རྒྱགས་པ་
དང༑ དྲེགས་པས་བསྒྲིབས་པ་དང། ཆགས་པ་དང། མྱ་ངན་དང་འཇིགས་པ་དང། ཁྲོ་བས་བསྒྲིབས་པ་རྣམས་སེམས་ཅན་དམྱལ་བ་དང་དུད་འགྲོའི་སྐྱེ་གནས་དང་
ཡི་དྭགས་ཀྱི་སྐྱེ་གནས་དང། གཤིན་རྗེའི་འཇིག་རྟེན་གྱི་གནས་ནས་ཡོངས་སུ་ཐར་བར་བྱ་བའི་ཕྱིར་ཐབས་མཁས་པ་སྣ་ཚོགས་དང་སྦྱོར་བ་སྣ་ཚོགས་དང། ཏིང་ངེ་འཛིན་སྣ་ཚོགས་

[232A]༄༅། །དང༑ རྫུ་འཕྲུལ་གྱི་རྣམ་པར་རོལ་བས་སེམས་ཅན་རྣམས་ཡོངས་སུ་གྲོལ་བར་བྱས་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་བར་ལ་བཀོད་ནས་
ལྷག་མ་མ་ལུས་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བར་མཛད་དོ། །མི་དགེ་བའི་ཆོས་བརྒྱད་ལས་ཡོངས་སུ་ཐར་བར་མཛད་ཅིང་འཕགས་
པའི་ལམ་ཡན་ལག་བརྒྱད་པ་ལ་སོ་སོར་འགོད་དེ། རིགས་ཀྱི་བུ། འདི་ལྟ་སྟེ། དཔེར་ན། ཟླ་བའི་དཀྱིལ་འཁོར་ནི་ཐབས་ལ་མཁས་པ་དང་ལྡན་པས་ཇི་ལྟར་ཁམས་ཀྱི་
དགེ་བའི་རྩ་བ་འདུལ་བའི་སེམས་ཅན་རྣམས་ཀྱི་དོན་དུ་བདག་ཉིད་མི་སྣང་བར་ཡང་སྟོན། ཟླ་བ་ཁམ་པ་ལྟ་བུའི་དཀྱིལ་འཁོར་ཀྱང་སྟོན། ཟླ་བ་མར་གྱི་ངོ་དང། ཡར་
གྱི་ངོའང་སྟོན། ཟླ་བའི་དཀྱིལ་འཁོར་ཡོངས་སུ་རྒྱས་པའང་སྟོན། མུན་ནག་ཐིབས་པོ་ཐམས་ཅད་ཀྱང་རྣམ་པར་སེལ། རྩྭ་དང་ཤིང་གེལ་པ་དང། སྨན་དང། འབྲུ་ལ་
སོགས་པའང་སིམ་པར་བྱེད་དོ། །ཀྱེ་རྒྱལ་བའི་བུ་དག་དེ་བཞིན་དུ་དེ་བཞིན་གཤེགས་པས་ཀྱང་སྡུག་བསྔལ་རྣམ་པ་སྣ་ཚོགས་ཀྱིས་བསྒྲིབས་པའི་སེམས་ཅན་
རྣམས་དང། ཁམས་སྣ་ཚོགས་ཀྱིས་འདུལ་བའི་སེམས་ཅན་རྣམས་ཀྱི་སྤྱོད་པ་མཁྱེན་ནས་ཡོངས་སུ་མྱ་ངན་ལས་འདའ་བའང་སྟོན། སྐྱེ་བའང་སྟོན། འཁོར་ལོས་བསྒྱུར་བའི་

[232B] རྩེ་བ་དང། དགའ་བ་དང། བུད་མེད་ཀྱི་བཞད་གད་དང། ཀུ་རེ་དང། དྲི་དང། ཕྲེང་བ་དང། དགའ་ཞིང་རྩེ་བའང་སྟོན། ཁྱིམ་ནས་འབྱུང་བ་དང། རབ་ཏུ་
འབྱུང་བ་དང། དཀའ་བ་སྤྱད་པ་རྣམས་ཀྱང་སྟོན། བདུད་བཏུལ་བ་དང། ཆོས་ཀྱི་འཁོར་ལོ་བསྐོར་བ་ནས་ཆོས་ཀྱི་སྤྲིན་ཆེན་པོའི་ཆར་ཕབ་པས་སེམས་ཅན་རྣམས་ཚིམ་པར་
བྱས་པའི་བར་དུའང་སྟོན་ཏེ། དེ་བཞིན་གཤེགས་པ་རྣམས་ཡོངས་སུ་མྱ་ངན་ལས་འདས་ཀྱང་སྦྱོར་བ་སྣ་ཚོགས་ཀྱིས་རིང་བསྲེལ་མཆོད་པ་དང། མཆོད་རྟེན་དང། གཙུག་ལག་
ཁང་དང། སྐུ་གཟུགས་བྱེད་དུ་གཞུག་པ་དང། རབ་ཏུ་འབྱུང་བའི་ཕྱིར་ཁྱིམ་ནས་འབྱུང་བ་དང། དགེ་སློང་གི་དགེ་འདུན་ལ་མཆོད་པ་དང། དམ་པའི་ཆོས་འདྲི་བ་དང། བཀླག་
པ་དང། ཁ་ཏོན་དུ་བྱ་བ་ལ་སྤྲོ་བ་བྱེད་པ་དག་གིས་ཀྱང་སེམས་ཅན་ཐམས་ཅད་ཐར་བར་མཛད། བསླབ་པ་འཛིན་པ་དང། བརྟུལ་ཞུགས་དང། སྡོམ་པ་དང། ཉེ་བར་གནས་པ་
དང༑ དགེ་བསྙེན་གྱི་སྡོམ་པ་རྣམས་འཛིན་དུ་གཞུག་པའི་ཐབས་མཁས་པས་ཀྱང་སེམས་ཅན་རྣམས་ཐར་བར་མཛད་དེ། སེམས་ཅན་དམྱལ་བ་དང། དུད་འགྲོའི་སྐྱེ་གནས་དང་
གཤིན་རྗེའི་འཇིག་རྟེན་དང། མི་ཁོམ་པ་དང། ངན་སོང་དང། ངན་འགྲོ་ཐམས་ཅད་ལས་ཡོངས་སུ་ཐར་བར་མཛད་ནས་ཆོས་ཉན་པས་ཚིམ་པར་མཛད་དེ། བླ་ན་མེད་པ་ཡང་དག་

[233A]༄༅། །པར་རྫོགས་པའི་བྱང་ཆུབ་ཀྱི་བར་དུ་བཀོད་དོ། །དེ་ནས་དེའི་ཚེ་ན་ལྷའི་བུ་བློ་ཆུང་བ་ཁ་ཅིག་ནི་འདི་སྙམ་དུ་སེམས་པར་གྱུར་ཏེ། ཇི་ལྟར་སྔོན་གྱི་དེ་
བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དེ་དག་གིས་དེ་བཞིན་གཤེགས་པའི་མཛད་པ་མཛད་དེ། སྐུ་ཚེ་ཤིན་ཏུ་རིང་པོར་བྱིན་གྱིས་
བརླབས་ནས་སེམས་ཅད་ཐམས་ཅད་སྐྱེ་བ་དང། རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་བ་དང། ཡིད་མི་བདེ་བ་དང་
འཁྲུག་པ་ཐམས་ཅད་ལས་ཡོངས་སུ་ཐར་བར་མཛད་པ་དེ་ལྟར་དེ་བཞིན་གཤེགས་པ་འདིས་དེ་བཞིན་གཤེགས་པའི་མཛད་པ་ཐམས་ཅད་ད་དུང་མ་མཛད་ཀྱིས་ཀྱང་
འདིར་མྱ་ངན་ལས་འདའ་བ་ལ་ཤིན་ཏུ་བསྔགས་ཤིང་བརྗོད་དེ་འཁོར་མང་པོ་བསྡུས་ནས་རྫུ་འཕྲུལ་དང། རྣམ་པར་འཕྲུལ་པའི་ཆོ་འཕྲུལ་སྣ་ཚོགས་སྟོན་པ་ལས་ན། དེ་
ཅི་དེ་བཞིན་གཤེགས་པ་འདི་མྱུར་བ་ཉིད་དུ་ཡོངས་སུ་མྱ་ངན་ལས་འདའ་བར་བཞེད་པ་ལྟ་སྙམ་ནས་དེ་དག་ཡིད་མི་དགའ་སྟེ་ཅང་མི་སྨྲ་བར་གྱུར་ཏོ། །དེ་ནས་འཇམ་
དཔལ་གཞོན་ནུར་གྱུར་པའི་སེམས་ཀྱིས་ལྷའི་བུ་དེ་དག་གིས་སེམས་ཤེས་ནས་ལྷའི་བུ་དེ་དག་ལ་འདི་སྐད་ཅེས་སྨྲས་སོ། །ལྷའི་བུ་དག་དེ་ལྟར་མ་སེམས། མ་སྨྲ། ཡིད་

[233B]དེ་བཞིན་གཤེགས་པ་རྣམས་ཀྱི་ཐབས་མཁས་པ་ནི་མང་སྟེ། ཐབས་དང། ཤེས་རབ་དང། ཏིང་ངེ་འཛིན་སྣ་ཚོགས་ཀྱི་དགེ་བའི་རྩ་བའི་སྟོབས་
ཀྱི་བྱིན་གྱི་རླབས་ཀྱིས་སེམས་ཅན་བསམ་པ་སྣ་ཚོགས་དག་ལ་ཆོས་སྟོན་ཏེ། ལྷའི་བུ་དག་ ངས་སྔོན་གྱི་དེ་བཞིན་གཤེགས་པ་རྣམས་ཀྱི་ཐབས་མཁས་པའི་རྫུ་
འཕྲུལ་དང་རྣམ་པར་འཕྲུལ་བའི་ཆོ་འཕྲུལ་ཇི་ལྟར་མཐོང་བ་དེ་ལྟར་ངས་ཤེས་པ་ལས་ན། དེ་བཞིན་གཤེགས་པ་ནི་སངས་རྒྱས་ཀྱི་སྟོབས་བསྐྱེད་པའི་ཆོ་འཕྲུལ་ཞེས་བྱ་བ་
ཐེག་པ་ཆེན་པོའི་མདོ་སྡེའི་རྒྱལ་པོ་འཆད་པར་བཞེད་པ་དང་རྒྱས་པར་མཛད་པར་བཞེད་པར་མི་འགྱུར་རམ། ཡང་ལྷའི་བུ་དག་དེ་བཞིན་གཤེགས་པ་རྣམས་ནི་ཡོངས་
སུ་མྱ་ངན་ལས་མི་འདའ་སྟེ། དེ་བཞིན་གཤེགས་པ་རྣམས་ལ་ཡོངས་སུ་མྱ་ངན་ལས་འདའ་བའང་མེད། སྐུ་ཚེ་ཟད་པར་འགྱུར་བའང་མེད་བསྐལ་པ་བྱེ་བ་དཔག་ཏུ་མེད་པའི་
བསྐལ་པ་བརྗོད་དུ་མེད་པའི་ཡང་བརྗོད་དུ་མེད་པར་དེ་བཞིན་གཤེགས་པ་རྣམས་བཞུགས་མོད་ཀྱི། ཐབས་མཁས་པས་སེམས་ཅན་རྣམས་ལ་ཡོངས་སུ་མྱ་ངན་ལས་
འདའ་བའང་སྟོན། དམ་པའི་ཆོས་ནུབ་པར་འགྱུར་བའང་སྟོན་ཏོ་།སེམས་ཅན་མྱ་ངན་ལས་འདའ་བས་འདུལ་བ་དང། རིང་བསྲེལ་གྱིས་འདུལ་བའི་སྙིགས་མའི་རང་

[234A]༄༅། །བཞིན་ཅན། དེ་བཞིན་གཤེགས་པ་ལ་མ་དད་པ། བླ་མ་ལ་བསྟི་སྟང་བྱེད་པར་མི་འགྱུར་བའི་སེམས་ཅན་དག་ཇི་ལྟ་ཇི་ལྟར་མཐོང་བ་དེ་ལྟ་དེ་ལྟར་དེ་
བཞིན་གཤེགས་པ་ཡོངས་སུ་མྱ་ངན་ལས་འདའ་བ་སྟོན་མོད་ཀྱི་དེ་བཞིན་གཤེགས་པ་ནི་བྱོན་པའང་མེད། གཤེགས་པ་མེད་དོ། །གང་གི་ཚེ་སེམས་ཅན་རྣམས་དགེ་
བའི་རྩ་བ་ཡོངས་སུ་སྨིན་པར་གྱུར་ཅིང་དེ་བཞིན་གཤེགས་པ་ལ་བལྟ་བར་འདོད་པ་དང། མཆོད་པར་འོས་པ་དང། ཆོས་ཉན་པར་འདོད་པ་དང། ཟླ་བའི་དཀྱིལ་འཁོར་བཞིན་
དུ་འདོད་པར་གྱུར་པ་དེའི་ཚེ་ལྷ་དང། མི་རྣམས་ཀྱི་སྐྱེ་བོ་མང་པོ་ལ་ཕན་པ་དང། སྐྱེ་བོ་མང་པོ་ལ་བདེ་བར་བྱ་བ་དང། དཀོན་མཆོག་གསུམ་གསལ་བར་བྱ་བ་དང། རྒྱས་པར་
བྱ་བའི་ཕྱིར་དེ་བཞིན་གཤེགས་པ་འཇིག་རྟེན་དུ་འབྱུང་མོད་ཀྱི། དེ་བཞིན་གཤེགས་པ་ལ་སྐྱེ་བ་མེད་དོ། རྒ་བ་དང། འཆི་བའང་མེད་དོ། །རིགས་ཀྱི་བུ། འདི་ལྟ་སྟེ་
དཔེར་ན། མེ་ལོང་གི་དཀྱིལ་འཁོར་ཤིན་ཏུ་ལེགས་པར་ཕྱིས་པ་ལ་གཟུགས་སྣ་ཚོགས་སྣང་བར་འགྱུར། མི་སྣང་བར་ཡང་འགྱུར་མོད་ཀྱི་གཟུགས་བརྙན་ནི་དེར་འོང་
བ་དང། འགྲོ་བར་སྣང་བ་ནི་མེད་དོ། །ལྷའི་བུ་དག་དེ་བཞིན་གཤེགས་པའི་སྐུ་ལའང་དེ་ལྟར་བལྟ་བར་བྱའོ། །རིགས་ཀྱི་བུ། འདི་ལྟ་སྟེ། དཔེར་ན། སྒྱུ་མ་བྱེད་པ་

[234B] རྟ་བབས་དང་སྐྱེད་མོས་ཚལ་སྣ་ཚོགས་དང། ཤིང་རྟ་སྣ་ཚོགས་དང། འཁོར་ལོས་བསྒྱུར་བའི་གཟུགས་དང། དགའ་བ་དང། རྩེ་བ་
སྣ་ཚོགས་སྟོན་ཏེ་མི་སྣང་བར་བྱེད་ཀྱང་དེ་ལ་འཕོ་བའང་མེད་འོང་བའང་མེད། འགྲོ་བའང་མེད་དོ། །དེ་བཞིན་དུ་དེ་བཞིན་གཤེགས་པ་རྣམས་འབྱུང་བ་དང། ཡོངས་སུ་མྱ་
ངན་ལས་འདའ་བ་ལའང་བལྟ་བར་བྱའོ། །ཡང་ལྷའི་བུ་དག་སྔོན་གྱི་སྨོན་ལམ་གྱིས་དེ་བཞིན་གཤེགས་པ་མྱ་ངན་ལས་འདས་ནས་ལོ་སྟོང་ལོན་པའམ། མྱ་ངན་ལས་འདས་
ནས་བསྐལ་པ་ལོན་པའམ། མྱ་ངན་ལས་ནས་བསྐལ་པ་བྱེ་བ་ལོན་ཡང་སེམས་ཅན་རྣམས་ཀྱིས་མཆོད་པར་བྱ་བ་དང། བཀུར་སྟིར་བྱ་བ་དང་རིང་བསྲེལ་གྱི་མཆོད་རྟེན་བྱེད་
དུ་གཞུག་པ་དང། སྐུ་གཟུགས་བྱེད་དུ་གཞུག་པ་དང། མཚན་ནས་བརྗོད་པ་དང། དམ་པའི་ཆོས་འཛིན་པ་དང། མཆོད་པ་བྱེད་པའི་སེམས་ཅན་འཇིག་རྟེན་གྱི་ཁམས་སྣ་
ཚོགས་ན་གནས་པ་རྣམས་ཐར་བར་མཛད་དེ། སེམས་ཅན་དམྱལ་བ་དང་དུ་འགྲོའི་སྐྱེ་གནས་དང། གཤིན་རྗེའི་འཇིག་རྟེན་དང། མི་ཁོམ་པ་དང། ངན་སོང་དང། ངན་
འགྲོ་ལོག་པར་ལྟུང་བ་ཐམས་ཅད་དང། སྡུག་བསྔལ་ཐམས་ཅད་ལས་ཡོངས་སུ་ཐར་པར་མཛད་ནས་རིམ་གྱི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་བར་དུ་མངོན་

[235A]༄༅། །པར་རྫོགས་པར་འཚང་རྒྱ་བར་འགྱུར་ན། གང་དག་དེ་བཞིན་གཤེགས་པ་ལ་མངོན་སུམ་དུ་མེ་ཏོག་དང། སྤོས་དང། དྲི་དང་ཕྲེང་བ་དང་
བྱུག་པ་དང། ན་བཟའ་དང། རྒྱན་རྣམས་ཀྱི་མཆོད་པས་མཆོད་པ་ལྟ་སྨོས་ཀྱང་ཅི་དགོས། ལྷའི་བུ་དག་གང་སེམས་ཅན་ལ་ལས་སངས་རྒྱས་བཅོམ་ལྡན་མྱ་ངན་
ལས་འདས་ནས་ལོ་བརྒྱ་སྟོང་ངམ། བསྐལ་པ་བྱེ་བ་ལོན་ཡང་སངས་རྒྱས་ལ་ཕྱག་འཚལ་ལོ་ཞེས་མཚན་ནས་ལན་བདུན་བརྗོད་ནས་ནམ་མཁའ་ལ་མེ་ཏོག་གཏོར་ན་དེ་
དག་ཐམས་ཅད་སྡུག་བསྔལ་གྱི་མཐར་བྱེད་པར་འགྱུར་རོ། །མེ་ཏོག་ནམ་མཁའ་ལ་གཏོར་བ་ལྟ་ཞོག་གི་གང་དག་དད་པས་དེ་བཞིན་གཤེགས་པའི་རྗེས་སུ་སློབ་པ་
ལ་ལ་ཞིག་གིས་དེ་བཞིན་གཤེགས་པ་ལ་མཆོད་པའི་ཕྱིར་དེ་བཞིན་གཤེགས་པའི་ཚུལ་ཁྲིམས་བསླབ་པ་གཅིག་ཙམ་འཛིན་ཏམ། ཉིན་གཅིག་གམ། མཚན་གཅིག་
གམ༑ ཡུད་ཙམ་ཞིག་ལ་དེ་བཞིན་གཤེགས་པ་ལ་མཆོད་པ་ཡིད་ལ་བྱེད་པར་བརྩོན་ན་དེ་སྡུག་བསྔལ་མཐར་བྱས་ནས་རིམ་གྱིས་བླ་ན་མེད་པ་ཡང་དག་པར་རྫོགས་པའི་
བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འགྱུར་རོ་།གང་གིས་དེ་བཞིན་གཤེགས་པ་ལ་མཆོད་པའི་ཕྱིར་བཞད་གད་དམ་ཀུ་རེ་འམ། བྱིས་པའི་ཀྱལ་ཀའམ། རྩེད་

[235B] འཇིམ་པ་ལས་མཆོད་རྟེན་བྱེད་ན། དེ་དག་ཐམས་ཅད་སྡུག་བསྔལ་མཐར་བྱས་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་
པར་འཚང་རྒྱ་བར་འགྱུར་ན། གང་གིས་རིང་བསྲེལ་གྱི་མཆོད་རྟེན་ནམ། རིང་བསྲེལ་གྱི་སྐུ་གཟུགས་བྱས་ཏེ། སེམས་ཅན་ཐམས་ཅད་ལ་སྙིང་རྗེ་གཙོ་བོར་ཤེས་ནས་
སེམས་ཅན་ཐམས་ཅད་སྡུག་བསྔལ་ལས་ཡོངས་སུ་དགྲོལ་ལོ་སྙམ་སྟེ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་ནས་ལྷའི་མེ་ཏོག་དང། ལྷའི་
སྤོས་དང། ཕྲེང་བ་དང། བྱུག་པ་དང། ཕྱེ་མ་དང། སིལ་སྙན་དང། གདུགས་དང། རྒྱལ་མཚན་རྣམས་ཀྱིས་མཆོད་པ་བྱེད་པ་ལྟ་སྨོས་ཀྱང་ཅི་དགོས་ཏེ། དེས་དེ་བཞིན་
གཤེགས་པ་ཐམས་ཅད་ལ་མཆོད་པ་བྱས་པར་འགྱུར་རོ། །དེ་ནི་སྐྱེ་བ་དང། རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་
བ་དང༑ ཡིད་མི་བདེ་བ་དང། འཁྲུག་པ་རྣམས་ལས་ཡོངས་སུ་ཐར་བར་འགྱུར་ཏེ། ཇི་སྲིད་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་
སངས་རྒྱས་པར་མ་འགྱུར་པ་དེ་སྲིད་ཀྱི་བར་དུ་བདེ་འགྲོར་འགྲོ་བར་འགྱུར་རོ། །ལྷའི་བུ་དག་དེ་ལྟར་ན་དེ་བཞིན་གཤེགས་པ་རྣམས་ཀྱི་སྔོན་གྱི་སྨོན་ལམ་ལ་མཁས་ཤིང་

[236A]༄༅། །མཐུན་པ་ཡོངས་སུ་དག་པ་ཡིན་ནོ། །དེ་ནས་ལྷའི་བུ་དེ་དག་འདི་སྙམ་དུ་སེམས་པར་གྱུར་ཏེ། ཀྱེ་མའོ། འཇམ་དཔལ་གཞོན་ནུར་གྱུར་
པ་འདི་ནི་ཤེས་རབ་ཆེན་པོ་དང་ལྡན་ནོ། །དེ་བཞིན་གཤེགས་པ་རྣམས་མཆོག་ཏུ་ཐབས་མཁས་པ་དང་ལྡན་པ་ནི་ལགས་ན། གང་འཇམ་དཔལ་གྱིས་དེ་བཞིན་
གཤེགས་པ་རྣམས་མྱ་ངན་ལས་འདས་ནས་བསྐལ་པ་བྱེ་བ་དུ་མ་ལོན་ཡང་འཇིག་རྟེན་གྱི་ཁམས་དག་ན་བཞུགས་ཤིང་ཐབས་མཁས་པ་སྣ་ཚོགས་ཀྱིས་སེམས་ཅན་
རྣམས་ཡོངས་སུ་སྨིན་པར་མཛད་དོ་ཞེས་དེས་སྨྲས་པ་དེ་ལྟ་བུ་འདི་ཅི་ཞིག་སྙམ་མོ། །འཇམ་དཔལ་གཞོན་ནུར་གྱུར་པའི་སེམས་ཀྱིས་ལྷའི་བུ་དེ་དག་གི་སེམས་ཤེས་
ནས་འདི་སྐད་ཅེས་སྨྲས་སོ། །ལྷའི་བུ་དག་ལེགས་སོ། །ལེགས་སོ། །ཡུད་ཙམ་ཞིག་སྡོད་ཅིག་ཁྱེད་ཀྱི་ཡིད་ལ་བྱེད་པ་སྐྱེས་པ་འདི་དང་སྔར་ཞུས་པར་གྱུར་པའང་དེ་
བཞིན་གཤེགས་པའི་བྱིན་གྱི་རླབས་ཡིན་ནོ། །དེ་ནས་བཅོམ་ལྡན་འདས་ཀྱིས་ཇི་ལྟ་བུའི་རྫུ་འཕྲུལ་མངོན་པར་འདུ་མཛད་པ་མངོན་པར་མཛད་པས་དེ་བཞིན་གཤེགས་
པ་གཙུག་ཕུད་ཅན་དང། ཐམས་ཅད་སྐྱོབས་དང། ལོག་པར་དད་སེལ་དང། གསེར་ཐུབ་དང། འོད་སྲུང་དང། རྣམ་པར་གཟིགས་དང། མི་འཁྲུགས་པ་དང། འོད་

[236B]དེ་བཞིན་གཤེགས་པ་སེང་གེའི་ཁྲི་ཆེན་པོ་ལ་བཞུགས་ནས་ཉན་ཐོས་དང། བྱང་ཆུབ་སེམས་དཔར་བཅས་
པས་བསྐོར་ཞིང་འཁོར་རྒྱ་མཚོ་ལྟ་བུ་ལ་ཆོས་སྟོན་པར་སྣང་བ་དང། ཤར་དང། ལྷོ་དང། ནུབ་དང། བྱང་གི་ཕྱོགས་ཀྱི་འཇིག་རྟེན་གྱི་ཁམས་དག་ནའང་དེ་བཞིན་གཤེགས་
པ་དུ་མ་སེང་གེའི་ཁྲི་ཆེན་པོ་ལ་བཞུགས་ནས་ཆོས་འཆད་ཅིང་བཞུགས་པར་མཐོང་བ་དེ་ལྟ་བུའི་རྫུ་འཕྲུལ་མངོན་པར་འདུ་མཛད་པ་མངོན་པར་མཛད་དོ། །དེ་ནས་ཐམས་ཅད་
དང་ལྡན་པའི་འཁོར་དང། ལྷའི་བུ་དེ་དག་དགའ་བར་གྱུར་ཏེ་མཆོག་ཏུ་དགའ་ཞིང་ཡིད་བདེ་བ་སྐྱེས་ནས་བདག་གིས་དགེ་བའི་རྩ་བ་ལས་སྐྱེས་པའི་བསོད་ནམས་ཀྱི་སྟོབས་
སྐྱེས་པའི་དེ་བཞིན་གཤེགས་པ་དེ་དག་ལ་མེ་ཏོག་དང། སྤོས་དང་དྲི་དང། ཕྲེང་བ་དང། བྱུག་པ་དང། ན་བཟའ་དང། རྒྱན་རྣམས་ཀྱིས་མངོན་པར་མཆོད་དེ། ལན་
གསུམ་དུ་བསྐོར་བ་བྱས་ནས་ཚིགས་སུ་བཅད་པ་འདི་དག་སྨྲས་སོ། །ཨེ་མ་ཡེ་ཤེས་ཡེ་ཤེས་ནི། །ཏིང་ངེ་འཛིན་དང་ཤེས་རབ་སྒོམ། །ཇི་ལྟར་འཇིག་རྟེན་སྒྲོན་མ་རྣམས།།
འདས་ནས་བསྐལ་པ་དུ་མ་ན། །སེམས་ཅན་རྣམས་ལ་ཕན་པའི་ཕྱིར་།དཔའ་བོ་ཆེན་པོ་འདི་ན་བཞུགས། །བྱང་ཆུབ་སེམས་དཔས་ཡོངས་བསྐོར་ཞིང། །སེང་གེའི་ཁྲི་ལ་

[237A]༄༅། །བཞུགས་པ་གདའ། །སངས་རྒྱས་མཐོང་བ་ལེགས་པ་སྟེ་།ཆོས་མཉན་པ་ཡང་ལེགས་པ་ཡིན། །དགེ་བའི་བཤེས་གཉེན་བལྟ་བ་དང། །
མཉན་པའང་དེ་བཞིན་ལེགས་པ་ཡིན། །གང་དག་འདིར་ནི་བསླབ་འཛིན་པའི། །ལུས་ཀྱི་སྡོམ་པ་ལེགས་པ་ཡིན། །ནན་ཏན་གྱིས་ནི་སྒྲུབ་པ་དག་།དེ་ཀུན་བྱང་ཆུབ་ཐོབ་
པར་འགྱུར། །ཐབས་དང་ཤེས་རབ་མཁས་པ་རྣམས། །འདིར་ནི་སེམས་ཅན་ཐར་བར་མཛད། །ཟླ་བའི་དཀྱིལ་འཁོར་འདྲ་བ་དང། །དེ་བཞིན་སྒྱུ་མ་བྱེད་པ་འདྲ། །
འོང་བ་དང་ནི་འགྲོ་བ་ཡང། །དེ་བཞིན་གཤེགས་པ་སྟོན་པར་མཛད་།མཆོད་རྟེན་དང་ནི་རི་མོ་དང། །སྐུ་གཟུགས་བྱེད་དུ་གཞུག་པ་དང་མཆོད་དང་བཀུར་
བསྟི་བྱ་བའི་ཕྱིར། །གང་དག་མཚན་ནི་དྲན་བྱེད་པ། །བྱང་ཆུབ་ཕྱིར་ནི་གནས་པ་རྣམས། །ཐམས་ཅད་ཐར་པ་ཐོབ་པར་འགྱུར། །དེ་བཞིན་གཤེགས་ལ་ཕྱག་འཚལ་
ནས༑ ༑དམ་པའི་ཆོས་ནི་མཉན་པ་དང། །མཆོད་ཅིང་འཛིན་པའང་དེ་བཞིན་ཏེ། །སྡུག་བསྔལ་ཀུན་ལས་གྲོལ་བར་འགྱུར། །དེ་བཞིན་གཤེགས་པའི་བྱིན་གྱི་རླབས་
དང། རྣམ་པར་འཕྲུལ་པའི་ཆོ་འཕྲུལ་འདི་ཡང་དག་པར་བསྟན་པ་འདི་བཤད་པ་ན་སྲོག་ཆགས་དྲུག་ཁྲི་བཞི་སྟོང་གིས་མི་སྐྱེ་བའི་ཆོས་ལ་བཟོད་པ་ཐོབ་པར་གྱུར་ཏོ།།

[237B]།ལྷའི་བུ་ལྔ་སྟོང་གིས་ལེན་པ་མེད་པར་ཟག་པ་ལས་སེམས་རྣམ་པར་གྲོལ་ལོ། །ཕྱིར་མི་ལྡོག་པའི་ས་ལ་གནས་
པར་གྱུར་ཏོ། །དགེ་སློང་དང། དགེ་སློང་མ་དང། དགེ་བསྙེན་དང་དགེ་བསྙེན་མ་བདུན་བརྒྱས་ཏིང་ངེ་འཛིན་སྣ་ཚོགས་ཐོབ་པར་གྱུར་ཏོ། །འཇམ་དཔལ་གཞོན་ནུར་གྱུར་པ་
ལ་རྒྱལ་པོ་གསལ་རྒྱལ་གྱིས་འདི་སྐད་ཅེས་སྨྲས་སོ། །རྒྱལ་བའི་སྲས། ཁྱོད་ཀྱིས་སེམས་ཅན་ཐམས་ཅད་ཀྱི་དོན་དུ་དྲིས་པའི་ལན་བཤད་པ་འདི་ནི་ཁྱོད་ཀྱིས་ལེགས་པར་
བཤད་དེ་ལེགས་མོད་ཀྱི། ཁོ་བོ་ཐེ་ཚོམ་ཅུང་ཟད་ཅིག་སྐྱེས་ཀྱི་།གང་ཐོས་ནས་སེམས་ཅན་རྣམས་ཀྱིས་ཡིད་ལ་བྱས་ཏེ། དེ་དག་ཐམས་ཅད་འཁོར་བའི་སྡུག་བསྔལ་
ལས་གྲོལ་བར་འགྱུར་བ་དང། བདེ་འགྲོར་འགྲོ་བར་འགྱུར་བ་དང། བླ་ན་མེད་པ་ཡང་དག་རྫོགས་པའི་བྱང་ཆུབ་ལས་ཕྱིར་མི་ལྡོག་པར་འགྱུར་བར་ཁོ་བོས་དྲིས་པ་དེ་
བསྟན་ཅིང་ལུང་སྟོན་ཅིག་འཇམ་དཔལ་གྱིས་སྨྲས་པ། །རྒྱལ་པོ་ཆེན་པོ། ཁྱོད་ཀྱིས་སྔོན་དགེ་བའི་རྩ་བ་བསྐྱེད་པ་དང། དེ་བཞིན་གཤེགས་པའི་བྱིན་གྱི་རླབས་ཀྱིས་སྤོབས་
པ་སྐྱེས་པ་ནི་ལེགས་སོ། །ཁྱོད་གང་དང། གང་འདོད་པ་དྲིས་ཤིག་དང་ངས་ཁྱོད་ལ་བཤད་པར་བྱའོ། །སྨྲས་པ། ཀྱེ་རྒྱལ་བའི་སྲས། དེ་བཞིན་གཤེགས་པ་རྣམས་ཀྱི་མཚན་

[238A]༄༅། །ཐོས་པ་ཙམ་དང། མཆོད་པ་དང། བཀུར་སྟི་བྱས་པ་ཉིད་ཀྱིས་སྡིག་པ་བྱེད་པའི་སེམས་ཅན་རྣམས་སེམས་ཅན་དམྱལ་བ་དང། དུད་འགྲོའི་སྐྱེ་
གནས་དང། གཤིན་རྗེའི་འཇིག་རྟེན་ལས་གྲོལ་བར་འགྱུར་ཞིང་བདེ་འགྲོར་འགྲོ་བར་འགྱུར་བ་དེ་དག་གང་ལགས། དེ་དག་འཇིག་རྟེན་གྱི་ཁམས་ནི་གང་ན་བཞུགས། དེ་
དག་ལ་མཆོད་པ་ནི་ཇི་ལྟར་བགྱི། འཇམ་དཔལ་གྱིས་སྨྲས་པ། རིགས་ཀྱི་བུ། གང་གི་ཕྱིར་སེམས་ཅན་རྣམས་ངན་སོང་དུ་འགྲོ་བར་མི་འགྱུར་བ་དང། གང་ངན་སོང་
དུ་སྐྱེས་པ་དེ་དག་སེམས་ཅན་དམྱལ་བ་དང། དུད་འགྲོའི་སྐྱེ་གནས་དང། གཤིན་རྗེའི་འཇིག་རྟེན་ལས་ཡོངས་སུ་གྲོལ་བར་འགྱུར་བའི་བཅོམ་ལྡན་འདས་དེ་བཞིན་
གཤེགས་པ་དེ་དག་གི་མཚན་རྣམས་དང། འཇིག་རྟེན་གྱི་ཁམས་སུ་མཆོད་ཅིང་བསྟི་སྟང་བྱ་བ་བཤད་ཀྱི་ཉོན་ཅིག། འཇིག་རྟེན་གྱི་ཁམས་བཻ་ཌཱུརྱ་སྣང་བ་ན་དེ་བཞིན་
གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་སྨན་གྱི་བླ་བཻ་ཌཱུརྱའི་འོད་ཅེས་བྱ་བ་བཞུགས་ཏེ། འཚོ་ལ་གཞེས་ཤིང་ཆོས་ཀྱང་སྟོན་པ་ཡོད་དོ། །འཇིག་
རྟེན་གྱི་ཁམས་གཙུག་ཕུད་ཅན་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིན་པོ་ཆེའི་གཙུག་ཕུད་ཅན་ཞེས་བྱ་བ་ཡོད་དོ། །འཇིག་རྟེན་གྱི་ཁམས་དྲི་མ་

[238B]རྫོགས་པའི་སངས་རྒྱས་དྲི་མ་མེད་པར་འབྱུང་བ་ཞེས་བྱ་བ་ཡོད་དོ། །འཇིག་རྟེན་གྱི་ཁམས་ཞི་བ་ན་དེ་བཞིན་གཤེགས་
པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རབ་ཏུ་ཞི་བར་བཀོད་པ་ཞེས་བྱ་བ་ཡོད་དོ། །འཇིག་རྟེན་གྱི་ཁམས་བདེ་བ་ཅན་ན་དེ་བཞིན་གཤེགས་པ་དགྲ་བཅོམ་པ་
ཡང་དག་པར་རྫོགས་པའི་སངས་རྒྱས་འོད་དཔག་ཏུ་མེད་པ་ཞེས་བྱ་བ་དང། འཇིག་རྟེན་གྱི་ཁམས་པདྨོའི་བླ་མ་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་
པའི་སངས་རྒྱས་པདྨོ་འབྱུང་བ་ཞེས་བྱ་བ་དང། འཇིག་རྟེན་གྱི་ཁམས་རྡོ་རྗེ་ན་དེ་བཞིན་གཤེགས་པ་རྡོ་རྗེ་མཁྲེགས་པ་ཞེས་བྱ་བ་དང། འཇིག་རྟེན་གྱི་ཁམས་མྱ་ངན་མེད་པ་ན་
དེ་བཞིན་གཤེགས་མྱ་ངན་བྲལ་བ་ཞེས་བྱ་བ་དང། འཇིག་རྟེན་གྱི་ཁམས་འཇིགས་པ་མེད་པ་ན་དེ་བཞིན་གཤེགས་པ་འཇིགས་པ་ཐམས་ཅད་རབ་ཏུ་ཞི་བར་མཛད་པ་ཞེས་བྱ་
བ་དང། འཇིག་རྟེན་གྱི་ཁམས་རྟོགས་པ་དང། བློ་གྲོས་སུ་ལྡན་པ་ན་དེ་བཞིན་གཤེགས་པ་འགྲོ་བ་ཐམས་ཅད་ཡོངས་སུ་སྦྱོང་བ་ཞེས་བྱ་བ་དང། འཇིག་རྟེན་གྱི་ཁམས་ངན་འགྲོ་
དང་བྲལ་བ་ན་དེ་བཞིན་གཤེགས་པ་ངན་སོང་ཐམས་ཅད་ཞི་བར་མཛད་པ་ཞེས་བྱ་བ་དང། འཇིག་རྟེན་གྱི་ཁམས་དྲི་མ་མེད་པ་ན་དེ་བཞིན་གཤེགས་པ་བློ་གྲོས་རྣམ་པར་དག་

[239A]༄༅། །པ་ཞེས་བྱ་བ་དང། འཇིག་རྟེན་གྱི་ཁམས་དབང་པོ་ན་དེ་བཞིན་གཤེགས་པ་དབང་པོའི་བློ་གྲོས་ཞེས་བྱ་བ་ཡོད་དེ། དེའི་མཚན་གཟུང་བ་ཉིད་ཀྱིས་
ལྷའི་དབང་པོར་འགྱུར་རོ། །འཇིག་རྟེན་གྱི་ཁམས་ཟླ་བ་ན་དེ་བཞིན་གཤེགས་པ་ཟླ་བ་རྒྱས་པ་དྲི་མ་མེད་པ་ཞེས་བྱ་བ་ཡོད་དེ། དེའི་མཚན་བཟུང་ཞིང་མཆོད་པས་ཉོན་མོངས་པ་ཐམས་
ཅད་ལས་ཡོངས་སུ་གྲོལ་བར་འགྱུར་རོ། །འཇིག་རྟེན་གྱི་ཁམས་ཁྱད་པར་ཐོབ་པ་ན་དེ་བཞིན་གཤེགས་པ་ངན་འགྲོ་ཐམས་ཅད་ཞི་བར་མཛད་པ་ཞེས་བྱ་བ་ཡོད་དེ། དེའི་མཚན་
བཟུང་ཞིང་མཆོད་པས་ངན་འགྲོ་ཐམས་ཅད་ལས་གྲོལ་བར་འགྱུར་རོ་།འཇིག་རྟེན་གྱི་ཁམས་ལེགས་པར་སྣང་བ་ན་དེ་བཞིན་གཤེགས་པ་སེམས་ཅན་ཐམས་ཅད་སྡུག་པར་
མཐོང་བ་ཞེས་བྱ་བ་ཡོད་དེ། དེའི་མཚན་བཟུང་ཞིང་མཆོད་པས་འཇིག་རྟེན་པ་ཐམས་ཅད་མངོན་པར་དགའ་བར་འགྱུར་རོ། །རིགས་ཀྱི་བུ་མདོར་ན་དེ་བཞིན་གཤེགས་པ་
དགའ་བའི་དཔལ་དང། དེ་བཞིན་གཤེགས་པ་ཙནྡན་དཔལ་དང། དེ་བཞིན་གཤེགས་པ་དཔའ་བོ་དང། དེ་བཞིན་གཤེགས་པ་བདུད་ཐམས་ཅད་ཀྱི་སྟོབས་རབ་ཏུ་
འཇོམས་པ་དང། དེ་བཞིན་གཤེགས་པ་གཙུག་ཕུད་ཅན་དང། དེ་བཞིན་གཤེགས་པ་ཐམས་ཅད་སྐྱོབས་དང། དེ་བཞིན་གཤེགས་པ་ལོག་པ་དད་སེལ་དང། དེ་བཞིན་

[239B] དེ་བཞིན་གཤེགས་པ་འོད་སྲུང་དང། རྒྱལ་པོ་ཆེན་པོ། དེ་བཞིན་གཤེགས་པ་དེ་དག་མྱ་ངན་ལས་འདས་ནས་ལོ་བྱེ་བ་ཁྲག་ཁྲིག་བརྒྱ་སྟོང་ལོན་
པའམ། མྱ་ངན་ལས་འདས་ནས་བསྐལ་པ་བརྒྱ་ལོན་པའི་སངས་རྒྱས་བཅོམ་ལྡན་འདས་རྣམས་ཀྱི་མཚན་བཟུང་བ་དང། རིང་བསྲེལ་གྱི་མཆོད་རྟེན་བྱེད་དུ་འཇུག་པ་དང། རི་
མོ་དང། སྐུ་གཟུགས་བྱེད་དུ་འཇུག་པ་དང། མར་མེ་དང། སྤོས་དང་མེ་ཏོག་དང། དྲི་དང། བྱུག་པ་རྣམས་ཀྱིས་མཆོད་ཅིང་བཀུར་སྟི་བྱས་པ་དང། བསླབ་པ་འཛིན་དང་
བརྟུལ་ཞུགས་དང། དཀའ་ཐུབ་དང། སྡོམ་པ་དང། ཉེ་བར་གནས་པ་རྣམས་ཀྱིས་སེམས་ཅན་ཐམས་ཅད་ངན་སོང་དང། ངན་འགྲོ་ཐམས་ཅད་ལས་ཡོངས་སུ་གྲོལ་བར་འགྱུར་
རོ༑ ༑བསྐལ་པར་གནས་པའི་ལས་ཀྱི་སྒྲིབ་པ་མཚམས་མེད་པ་ལྔ་ལ་སོགས་པའང་ཡོངས་སུ་དག་པར་འགྱུར་ཏེ། བདེ་འགྲོར་འགྲོ་བར་འགྱུར་ཞིང་ངན་འགྲོར་འགྲོ་བར་མི་
འགྱུར་བ་ནས། རིམ་གྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་བར་དུ་མངོན་པར་རྫོགས་པར་འཚང་རྒྱའོ། །གལ་ཏེ་རིགས་ཀྱི་བུའམ། །རིགས་ཀྱི་བུ་མོ་དད་པ་དང་
བྱང་ཆུབ་ཀྱི་སེམས་དྲན་པ་ཉམས་པ་ཞིག་གིས་སྡིག་པ་བྱེད་པ་དང། དམ་པའི་ཆོས་སྤོང་བ་དང། འཕགས་པ་དག་ལ་སྐུར་བ་འདེབས་པ་དང། མཚམས་མེད་པ་ལྔ་བྱེད་པ་དང་

[240A]༄༅། །སྲོག་གཅོད་པ་དང། དཀོན་མཆོག་གསུམ་གྱི་ནོར་རྐུ་བ་དང་སེམས་ཅན་དམྱལ་བ་མནར་མེད་པར་འགྲོ་བ་དང། ངན་སོང་གསུམ་དུ་སྐྱེས་པའི་
སེམས་ཅན་རྣམས་ཀྱི་དོན་དང། གྲོགས་པོ་དང། གཉེན་རྣམས་ཡོངས་སུ་ཐར་བར་བྱ་བའི་ཕྱིར་དེ་བཞིན་གཤེགས་པ་དེ་དག་གི་རི་མོའི་སྐུ་གཟུགས་དང། འཇིམ་པའི་སྐུ་
གཟུགས་བྱེད་དུ་འཇུག་ཅིང་བྱེད་དུ་བཅུག་ནས་ཀྱང་སེམས་ཅན་ཐམས་ཅད་ལ་སྙིང་རྗེ་བའི་སེམས་གཙོ་བོར་བྱས་ཏེ། འཕགས་པའི་ལམ་ཡན་ལག་བརྒྱད་པ་དང་ལྡན་པར་
གྱུར་ནས་ཟླ་བ་ཡར་གྱི་ཚེས་བརྒྱད་ནས་བརྩམས་ཏེ་བཅོ་ལྔའི་བར་དུ་དེ་བཞིན་གཤེགས་པ་དེ་དག་ལ་མེ་ཏོག་དང། སྤོས་དང། དྲི་དང་ཕྲེང་བ་དང། བྱུག་པ་དང། མར་མེ་དང་
སིལ་སྙན་དང། རྒྱལ་མཚན་དང། བ་དན་རྣམས་ཀྱིས་མཚན་ལན་གསུམ་ཉིན་ལན་གསུམ་དུ་མཆོད་དེ། སེམས་ཅན་དེ་དག་ཐར་བར་བྱ་བའི་ཕྱིར་ཅི་ནས་ཀྱང་སངས་རྒྱས་བཅོམ་
ལྡན་འདས་དེ་དག་དེ་བཞིན་གཤེགས་པའི་ཡེ་ཤེས་ཀྱིས་ནི་མཁྱེན་ལྷའི་སྙན་གྱིས་ནི་གསན། ལྷའི་སྤྱན་གྱིས་ནི་གཟིགས་ཤིང་སེམས་ཅན་དེ་དག་བདེ་འགྲོར་འགྲོ་བར་
འགྱུར་གྱི་ངན་འགྲོར་འགྲོ་བར་མི་འགྱུར་བ་དང། ལེགས་པར་བྱ་བ་བྱེད་ཀྱི་ངན་པར་བྱ་བ་མི་བྱེད་པར་ཡོངས་སུ་བསྔོ་ཞིང། དེ་ལྟར་སེམས་ཅན་ངན་སོང་དུ་སྐྱེས་པ་དེ་དག་ཐར་

[240B]གདབ་པོ། །བཤགས་པ་དང། མཐོལ་བས་སྡིག་པ་བསྲབས་པར་གྱུར་ཅིག་།དེ་བཞིན་གཤེགས་པའི་
མཚན་ཐོས་པར་གྱུར་ཅིག་ངན་འགྲོ་ཐམས་ཅད་ལས་ཡོངས་སུ་གྲོལ་བར་གྱུར་ཅིག་ཇི་སྲིད་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་
སངས་མ་རྒྱས་ཀྱི་བར་དུ་བདག་གི་སྤྱོད་པ་དང་མཐུན་པར་སྤྱོད་པར་གྱུར་ཅིག་ཅེས་དེ་ལྟར་ཡོངས་སུ་བསྔོ་བར་བྱའོ། །ཆོས་ཀྱི་རྣམ་གྲངས་འྡིའང་བྲིས་པ་དང། འདྲིར་བཅུག་པ་དང་
བཅངས་པ་དང། བཀླག་པ་དང། མཆོད་པ་དེའི་ཕྱིར་སྔོན་གྱིས་དེ་བཞིན་གཤེགས་པ་དེ་དག་གིས་སྨོན་ལམ་གྱི་མཐུས་སེམས་ཅན་མནར་མེད་པར་འགྲོ་བ་དང། ངན་སོང་
གསུམ་དུ་སྐྱེས་པ་དེ་དག་གི་རྣ་བར་མཚན་རྣམས་ཐོས་པར་འགྱུར་རོ་།ཆོས་ཀྱི་རྣམ་གྲངས་འདིའི་མཐུས་ཀྱང་སྡིག་པ་ཐམས་ཅད་བསྲབས་པར་འགྱུར་རོ། །དེ་བཞིན་གཤེགས་
པ་དེ་དག་གི་གཟི་བརྗིད་ཀྱི་མཐུ་དང། ཆོས་ཀྱི་རྣམ་གྲངས་འདིའི་མཐུས་དགེ་བ་དང། མི་དགེ་བའི་ལས་རྗེས་སུ་དྲན་པར་གྱུར་ནས་ཕྱིས་སྡིག་པའི་ལས་བྱེད་པར་མི་འགྱུར་ཏེ། དེ་
ནས་སྡུག་བསྔལ་དེ་དག་ལས་ཡོངས་སུ་གྲོལ་བར་འགྱུར་ཞིང་བདེ་འགྲོར་འགྲོ་བར་འགྱུར་རོ། །བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པ་དེ་སངས་

[241A]༄༅། །རྒྱས་ཀྱི་བར་དུ་སྤྱོད་པ་མཐུན་པར་འགྱུར་རོ། །དེ་ལྟ་བས་ན་ཆོས་ཀྱི་རྣམ་གྲངས་འདི་ནི་ཡོན་ཏན་མང་པོ་དང་ལྡན་ཞིང་ནོར་བུ་རིན་པོ་ཆེ་ཆེན་པོ་དང་འདྲ་
སྟེ༑ ཡིད་བཞིན་གྱི་ནོར་བུ་རིན་པོ་ཆེ་བཞིན་དུ་བསམ་པ་ཐམས་ཅད་འགྲུབ་སྟེ། སྡིག་པ་ཐམས་ཅད་འཇོམས་པར་བྱེད། ངན་འགྲོའི་སྒོ་ཐམས་ཅད་གཅོད་པར་བྱེད། བདེ་འགྲོའི་
སྒོ་དང། སངས་རྒྱས་ཀྱི་ཞིང་གི་སྒོ་རྣམས་ནི་འབྱེད་དོ། །རིགས་ཀྱི་བུ། དེ་ལྟར་ན་དེ་བཞིན་གཤེགས་པ་རྣམས་ཀྱི་ཐབས་མཁས་པ་དང། སྨོན་ལམ་དང། རྣམ་པར་
འཕྲུལ་བ་དང། བྱིན་གྱི་རླབས་དང། ཏིང་ངེ་འཛིན་སྣ་ཚོགས་པས་མྱ་ངན་ལས་འདས་ནས་བསྐལ་པ་བརྒྱ་ལོན་པ་འཇིག་རྟེན་གྱི་ཁམས་སྣ་ཚོགས་ན་གནས་པ་དག་མཉན་ཞིང་
མཆོད་པ་གཅིག་ནས་གཅིག་ཏུ་བརྒྱུད་པ་ཉིད་ཀྱིས་ངན་སོང་ཐམས་ཅད་ལས་ཡོངས་སུ་ཐར་ཏེ་བདེ་འགྲོར་བཀོད་པར་འགྱུར་ན། གང་འཆང་བ་དང། ཀློག་པ་དང། འདྲི་བ་དང། འདྲིར་གཞུག་
པ་དང། གཞན་ལ་རྒྱ་ཆེར་ཡང་དག་པར་སྟོན་པ་ལྟ་སྨོས་ཀྱང་ཅི་དགོས་ཏེ། ཡོན་ཏན་དེ་དག་རིགས་ཀྱི་བུའམ། རིགས་ཀྱི་བུ་མོས་ཡོངས་སུ་བཟུང་བར་འགྱུར་ན། དེའི་བསོད་
ནམས་མངོན་པར་འདུ་བྱ་བ་དང། དགེ་བའི་རྩ་བ་མངོན་པར་འདུ་བྱ་བའི་ཡོན་ཏན་དེ་ནི་དེ་བཞིན་གཤེགས་པ་མ་གཏོགས་པར་བརྗོད་པར་སླ་བ་མ་ཡིན་ནོ། །རྒྱལ་པོ་ཆེན་

[241B] དེ་ལྟ་བས་ན་ཡོན་ཏན་འདི་དག་ལ་ལྟོས་ལ་ཆོས་ཀྱི་རྣམ་གྲངས་འདི་བཅང་བར་བྱའོ། །བཀླག་པར་བྱའོ། །བཤད་པར་བྱའོ་།མཆོད་པར་བྱའོ། །དཀོན་མཆོག་གསུམ་ལ་དད་
པ་མི་ཕྱེད་པར་བྱའོ། །དེ་བཞིན་གཤེགས་པ་ལ་རྟག་ཏུ་མཆོད་ཅིང་བསྙེན་བཀུར་བྱ་བ་དང། དེ་བཞིན་གཤེགས་པའི་བསྟན་པ་ཡང་དག་པར་གཟུང་བར་བྱའོ། །འཁོར་བ་ལས་
ཡིད་སྐྱོ་ཞིང་བག་ཡོད་པ་དང། འཁོར་བ་སྐད་ཅིག་མར་ཡིད་ལ་བྱེད་པ་དང་ལྡན་པར་བྱའོ། །ཡང་རྒྱལ་པོ་ཆེན་པོ། འདོད་པ་ལ་བརྟེན་པས་བསྐལ་པ་བྱེ་བ་ཁྲག་ཁྲིག་བརྒྱ་སྟོང་དུ་
མར་སྡུག་བསྔལ་བ། སྐྱེ་བ་དང། འགོག་པའི་སྡུག་བསྔལ་དང་མངལ་ན་གནས་པའི་སྡུག་བསྔལ་དང། སེམས་ཅན་དམྱལ་བ་དང། དུད་འགྲོའི་སྐྱེ་གནས་དང། གཤིན་རྗེའི་
འཇིག་རྟེན་གྱི་སྡུག་བསྔལ་དང། དབུལ་བའི་སྡུག་བསྔལ་དང། བཅད་པ་དང། གཞོམ་པ་དང། བརྡུང་བ་དང། བརྡེག་པ་དང། བསྲེག་པའི་སྡུག་བསྔལ་མྱོང་བར་འགྱུར་ཏེ། འདུ་
བྱེད་ཐམས་ཅད་ཡོངས་སུ་སྤངས་ཏེ་འགྲོ་དགོས་པས། རྒྱལ་པོ་ཆེན་པོ། ཁྱོད་ཀྱིས་སྙིང་བརྩེ་བ་གཙོ་བོར་བྱ་བ་དང། ཆོས་དང་།ཐར་བ་འདོད་པར་བྱའོ། །དེ་ནས་ཐམས་ཅད་དང་ལྡན་པའི་
འཁོར་དེ་དང། རྒྱལ་པོ་གསལ་རྒྱལ་གྱིས་འཇམ་དཔལ་ལ་ལེགས་སོ་།ཞེས་བྱ་བ་བྱིན་ཏེ། འཇམ་དཔལ། ལེགས་སོ། །ལེགས་སོ། །ཆོས་ཀྱི་ཆར་བབ་པས་བདག་ཅག་ཚིམ་པར་

[242A]༄༅། །བགྱིས། རངས་པར་བགྱིས། བྱང་ཆུབ་ལ་རབ་ཏུ་བཞག་པས་བག་ཡོད་པར་བགྱིས་སོ། །དེ་ནས་བཅོམ་ལྡན་འདས་ལ་བྱང་ཆུབ་སེམས་དཔའ་ལྟད་
མོ་ཅན་གྱིས་འདི་སྐད་ཅེས་གསོལ་ཏོ། །བཅོམ་ལྡན་འདས། གང་ལ་ལ་ཞིག་ཆོས་ཀྱི་རྣམ་གྲངས་འདི་འཆང་བ་དང། ཀློག་པ་དང། གཞན་དག་ལ་རྒྱ་ཆེར་ཡང་དག་པར་
སྟོན་པ་དང། འདྲི་བ་དང། འདྲིར་འཇུག་པ་དང། འདྲི་བ་པོ་དང་འཆང་བ་པོ་དང། ཀློག་པ་པོ་དེ་དག་ལ་མེ་ཏོག་དང། སྤོས་དང་དྲི་དང། ཕྲེང་བ་དང། བྱུག་པ་དང། གོས་
དང༑ རྒྱན་རྣམས་ཀྱིས་མཆོད་ན། བཅོམ་ལྡན་འདས། དེའི་བསོད་ནམས་ཇི་སྙེད་ཅིག་སྐྱེ་བར་འགྱུར། བཅོམ་ལྡན་འདས་ཀྱིས་བཀའ་སྩལ་པ་གང་རིགས་ཀྱི་བུའམ། རིགས་
བུ་མོ་འམ། རྒྱལ་པོ་འམ། བློན་པོའམ། དགེ་སློང་ངམ། དགེ་སློང་མ་འམ། དགེ་བསྙེན་ནམ། དགེ་བསྙེན་མ་ལ་ལ་ཞིག་གིས་ཆོས་ཀྱི་རྣམ་གྲངས་འདི་དེ་བཞིན་གཤེགས་
པ་ལ་དད་པས་བཅངས་པ་དང། མཆོད་པ་དང། འདྲི་བ་དང། འདྲིར་འཇུག་པ་དང། ཡང་དག་པར་བསྟན་ན་དེས་ཡོན་ཏན་ཆེན་པོ་བརྒྱད་ཐོབ་པར་འགྱུར་ཏེ། བརྒྱད་
གང་ཞེ་ན། གང་དག་འཇིག་རྟེན་ན་ནད་དང། གནོད་པ་དེ་དག་དེ་ལ་ཐམས་ཅད་ཀྱི་ཐམས་ཅད་དུ་མི་འབྱུང་བ་དང། གང་འཇིག་རྟེན་ན་གནོད་སྦྱིན་དང། འབྱུང་པོ་དང་

[242B]པར་འགྱུར་བ་དང། གང་དག་གཤེད་བྱེད་དང། བྱད་དང། སྔགས་དང། རོ་ལངས་གཞན་གྱི་གནོད་པ་དེ་དག་
དེའི་ལུས་ལ་གནོད་པར་མི་འགྱུར་བ་དང། རྒྱལ་པོ་དང། བློན་པོ་དང། བྲམ་ཟེ་དང། ཁྱིམ་བདག་དང། དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་
མ་ཐམས་ཅད་དེ་ལ་དགའ་ཞིང་མགུ་བར་གྱུར་ནས་དེའི་དོན་ཐམས་ཅད་འགྲུབ་པར་འགྱུར་བ་དང། ལྷ་ཐམས་ཅད་ཀྱིས་ཡོངས་སུ་གང་བར་འགྱུར་བ་དང། བདེ་འགྲོར་འགྲོ་
བར་འགྱུར་བ་དང། ལག་ན་རྡོ་རྗེས་ཡོངས་སུ་གཟུང་བར་འགྱུར་བ་དང། ཇི་ལྟར་འདོད་པའི་གནས་སུ་སྐྱེ་ཞིང་ཚེ་རབས་དྲན་པར་འགྱུར་བ་སྟེ། ཡོན་ཏན་ཆེན་པོ་དེ་བརྒྱད་
ཐོབ་པར་འགྱུར་རོ། །དེས་ནི་དེ་བཞིན་གཤེགས་པ་འདི་དག་ལ་དེ་བཞིན་གཤེགས་པའི་ལྷའི་མཆོད་པ་དང། མངོན་སུམ་དུ་མཆོད་པས་ལོ་འབུམ་གྱི་བར་དུ་མཆོད་པར་འགྱུར་
རོ༑ ༑གང་ཡང་ཛམྦུའི་གླིང་འདི་དེ་བཞིན་གཤེགས་པའི་རིང་བསྲེལ་གྱི་མཆོད་རྟེན་རིན་པོ་ཆེ་སྣ་བདུན་ལས་བྱས་པས་གང་བར་བྱས་ཏེ་ལྷའི་ཕྲེང་བ་དང། བྱུག་པ་དང་
མེ་ཏོག་དང། མར་མེ་དང། རིན་པོ་ཆེའི་གདུགས་དང། སིལ་སྙན་དང། རྒྱལ་མཚན་དང། བ་དན་རྣམས་ཀྱིས་ལོ་འབུམ་དུ་བཀུར་སྟི་བྱས་ཏེ་རྗེད་ཅིང་མཆོད་པ་བས་གང་

[243A]༄༅། །ཆོས་ཀྱི་རྣམ་གྲངས་འདི་འཆང་བ་དང། ཀློག་པ་དང་མཆོད་པ་དང། འདྲི་བ་དང། འདྲིར་འཇུག་པ་དང། གཞན་དག་ལ་ཡང་དག་པར་རབ་
ཏུ་བསྟན་ན་དེ་བས་འདི་ཆེས་བསོད་ནམས་མང་དུ་འཕེལ་ལོ། །རིགས་ཀྱི་བུ། གང་ལ་ལ་ཞིག་གིས་ཛམྦུའི་གླིང་གི་སེམས་ཅན་དེ་དག་འཕགས་པའི་ལམ་ཡན་ལག་
བརྒྱད་པ་ལ་གཞོག་ཅིང། བཞག་ནས་ཀྱང་ལྷའི་ལོ་སྟོང་དུ་ཡོ་བྱད་ཐམས་ཅད་ཀྱིས་མི་བྲེལ་བར་རྗེད་ཅིང་མཆོད་པ་བས། གང་གིས་ཆོས་ཀྱི་ས་རྣམ་གྲངས་འདི་ལས་
ཚིག་བཞི་པའི་ཚིགས་སུ་བཅད་པ་ཙམ་ཡང་ཉན་པ་དང། འཆང་བ་དང། འདྲི་བ་དང། འདྲིར་འཇུག་པ་དང། གཞན་ལ་རྒྱས་པར་བྱེད་ན་དེ་བས་འདི་ཆེས་བསོད་
ནམས་མང་དུ་འཕེལ་ལོ། །དེ་ནས་བཅོམ་ལྡན་འདས་ཀྱིས་དོན་འདི་ཉིད་རྒྱ་ཆེར་བརྗོད་པར་བྱ་བའི་ཕྱིར་དེའི་ཚེ་ཚིགས་སུ་བཅད་པ་འདི་དག་གསུངས་སོ། །ཞིང་སྟོང་
བྱེ་བ་གཞན་དུ་གནས་པ་ཡི། །སངས་རྒྱས་མཁས་པ་མཐའ་ཡས་བྱེ་བ་དག་སེམས་ཅན་རྣམས་ཀྱི་ཕྱིར་ནི་དགོངས་མཛད་ཅིང། །ངན་འགྲོ་ལས་ནི་སེམས་ཅན་ཐར་བར་
མཛད། །སྟིར་མེད་ལས་ལ་གནས་ཤིང་སྦྱིན་བྱེད་དག་ལས་བྱས་ནས་ནི་ངན་འགྲོར་སོང་བ་རྣམས། །དེ་དག་ཐར་བར་བྱ་ཕྱིར་ཆོས་འདོད་པས། །དེ་བཞིན་གཤེགས་

[243B] །རི་མོར་མཆོད་རྟེན་རྣམ་པ་སྣ་ཚོགས་བྱོས། །གསེར་དང་དངུལ་དང་དེ་ལྟར་ལུགས་རྣམས་དང། །འཇིམ་པའི་སྐུ་གཟུགས་དག་ནི་བྱེད་བཅུག་ནས། །
མཆོད་པ་སྣ་ཚོགས་ཀྱིས་ནི་མཆོད་པར་གྱིས། །མེ་ཏོག་དང་ནི་ཕྲེང་བ་བྱུག་པ་དང། །མར་མེ་སིལ་སྙན་དྲི་དང་སྤོས་ཀྱིས་མཆོད་།ཤེས་རབ་ཆེ་བས་བསྔོ་བ་དག་ཀྱང་གྱིས།།
མདོ་སྡེ་བཤད་ཅིང་འདིར་ཡང་བཞུགས་པར་གྱིས། །དེ་བཞིན་གཤེགས་དང་མདོ་སྡེའི་གཟི་བརྗིད་ཀྱིས། །སྡིག་པའི་ལས་ལས་སེམས་ཅན་དེ་ཐར་གྱི། །བླ་མེད་བྱང་ཆུབ་
རེག་པར་གྱུར་བར་དུ། །དག་པའི་གནས་སུ་སྐྱེ་བ་འཛིན་པར་འགྱུར་།སྔོན་གྱི་ལས་རྣམས་རྗེས་སུ་དྲན་འགྱུར་ཞིང། །དྲན་ནས་མཁས་པ་སྡིག་པ་བྱེད་མི་འགྱུར། །མི་ཡི་
བྱང་ཆུབ་སེམས་དཔས་མདོ་སྡེ་འདི། །བཤད་པ་དེས་ནི་བསོད་ནམས་མང་དུ་ཐོབ། །དེ་ནི་ལྷ་རྣམས་ཀུན་གྱིས་བསྲུང་བར་འགྱུར། །དེ་ཡི་ལུས་འདི་ལ་ནི་ནད་མི་འབྱུང། །དེ་
ཡི་རྒྱལ་སྲིད་ཀུན་ལ་གནོད་མི་འབྱུང། །ཁྱིམ་དང་གྲོང་དང་གྲོང་ཁྱེར་ཞི་བར་འགྱུར། །གང་ཞིག་མདོ་སྡེ་འདི་ནི་རྟག་འཛིན་པ་།སངས་རྒྱས་རྣམས་ཀྱི་མཛོད་ནི་རྟག་འཛིན་
འགྱུར། །གང་ཞིག་མཆོད་ཅིང་རྗེད་དང་འདྲིར་འཇུག་དང། །ལས་གཞན་མེད་པར་ཉན་དུ་འཇུག་པ་ནི། །དེས་ནི་སངས་རྒྱས་ཡང་དག་མཆོད་པར་འགྱུར། །དེས་ནི་མྱུར་

[244A]༄༅། །དུ་བྱང་ཆུབ་མཆོག་རྟོགས་འགྱུར། །དེ་ནས་བཅོམ་ལྡན་འདས་ལ་བྱང་ཆུབ་སེམས་དཔའ་སེམས་དཔའ་ཆེན་པོ་ལྟད་མོ་ཅན་གྱིས་འདི་སྐད་ཅེས་
གསོལ་ཏོ། །བཅོམ་ལྡན་འདས། བདག་ནི་འདི་ལ་ཐེ་ཚོམ་སྐྱེས་ཏེ། བཅོམ་ལྡན་འདས། ཅི་ལུས་འདིས་རྒྱལ་སྲིད་ཀྱི་ལོངས་སྤྱོད་བསྒྲུབས་ནས་སླར་ཡང་སྡུག་
བསྔལ་བསྒྲུབ་པར་འགྱུར་རམ། འཁོར་བར་འཁོར་བའི་ཚེ་སྐྱོ་བར་མི་འགྱུར་རམ། སྐྱེ་བ་དང། རྒ་བ་དང། ན་བ་དང། འཆི་བ་དང་མྱ་ངན་དང། སྨྲེ་སྔགས་འདོན་པ་
དང༑ སྡུག་བསྔལ་བ་དང། ཡིད་མི་བདེ་བ་རྣམས་མྱོང་བར་འགྱུར་ཞིང་ཇི་ལྟར་སྐྱེ། ཇི་ལྟར་འགུམ། ཇི་ལྟར་འཚོ། ཇི་ལྟར་བདེ་བ་སྒྲུབ་པར་འགྱུར། ཇི་ལྟར་སྡུག་བསྔལ་
མྱོང་བར་འགྱུར། དེ་ནས་བཅོམ་ལྡན་འདས་ཀྱིས་བྱང་ཆུབ་སེམས་དཔའ་སེམས་དཔའ་ཆེན་པོ་ལྟད་མོ་ཅན་ལ་འདི་སྐད་ཅེས་བཀའ་སྩལ་ཏོ་།ལྟད་མོ་ཅན། འདི་ནི་ལས་
ཀྱི་རྐྱེན་ཡིན་པར་བལྟ་བར་བྱའོ། །རིགས་ཀྱི་བུ། ཡང་འདི་ལ་གང་ཡང་སྐྱེ་བ་མེད། འཆི་བ་མེད། འཚོ་བ་མེད་དེ། རིགས་ཀྱི་བུ། འདི་ལ་རྒ་བ་དང། འཆི་བ་མེད་ཀྱི། འཚོ་
བའི་ཁམས་ནི་རྟག་ཏུ་ལུས་ཀྱི་རྣམ་པར་ཤེས་པ་ལ་གནས་སོ། །ཡང་ལས་ཀྱི་རྐྱེན་དང། ལས་ཀྱི་གཞིས་སྐྱེ་བ་སྣ་ཚོགས་སུ་འོངས་ཤིང་འཕོས་ནས་བདེ་བ་དང། སྡུག་བསྔལ་

[244B] བདེ་བ་ལ་བདེ་བར་འདུ་ཤེས། སྡུག་བསྔལ་ལ་སྡུག་བསྔལ་དུ་འདུ་ཤེས། བདེ་བའང་མ་ཡིན། སྡུག་བསྔལ་བའང་མ་ཡིན་པ་ལ་བདེ་བའང་མ་ཡིན། སྡུག་
བསྔལ་བའང་མ་ཡིན་པའི་འདུ་ཤེས་སྐྱེད་མོད་ཀྱི་ལྷག་མ་མ་ལུས་པའི་མྱ་ངན་ལས་འདས་པའི་དབྱིངས་སུ་ཡོངས་སུ་མྱ་ངན་ལས་འདའ་བའི་ཆོས་ཅན་དུ་གྱུར་གྱི་བར་དུ་སྐྱོ་
བའི་སེམས་བསྐྱེད་པར་འགྱུར་རོ། །རིགས་ཀྱི་བུ། འདི་ལྟ་སྟེ། དཔེར་ན། སྐྱེས་བུ་ལ་ལ་ཞིག་གོས་སར་པ་གྱོན་ཏེ། དེས་དེ་གྱོན་ནས་ལས་ཐམས་ཅད་བྱེད་ཅིང་བདེ་བ་དང་
སྡུག་བསྔལ་ཡང་མྱོང་བར་འགྱུར་རོ། །ཡང་དུས་གཞན་ཞིག་ན་གོས་དེ་རྙིངས་ཤིང་མུགས་ཏེ་དྲི་མ་ཅན་མཐར་བཤད་པར་གྱུར་བ་དང་དེས་དེ་བོར་བའི་ཆོས་ཅན་དུ་
ཤེས་ནས་བོར་རོ། །བོར་ནས་ཡང་གོས་སར་པ་གསར་མ་གཞན་ཞིག་བཙལ་ཏེ་གྱོན་ནོ། །དེས་གྱོན་ནས་ཀྱང་ལས་བྱེད་ཅིང་བདེ་བ་དང་སྡུག་བསྔལ་མྱོང་བར་འགྱུར་ནས་
དོན་དམ་པའི་གོས་སྲ་ཞིང་བརྟན་ལ་མི་ཤིགས་ཤིང་མི་ཆོད་པ་གྱོན་པར་མ་གྱུར་བར་དུ་གཅིག་ནས་གཅིག་ཏུ་བརྒྱུད་པ་འདི་ལྟ་བུས་བསྐལ་པ་དུ་མ་འདས་ཀྱང་གོས་དེ་བགོས་
སོ་ཞེའམ། བོར་རོ་ཞེས་མི་རྟོག་རྣམ་པར་མི་རྟོག་གི་དེ་ནི་ལུས་ཀྱི་དབང་དུ་འགྲོའོ། །རིགས་ཀྱི་བུ། དེ་བཞིན་དུ་གང་གི་ཚེ་འཚོ་བའི་ཁམས་དེས་ལུས་འཇིག་པ་དང་

[245A]༄༅། །འགྱེལ་བའི་མཐར་གྱུར་པ་མཐོང་བ་དེའི་ཚེ་ལུས་དེ་བོར་ནས་ཡང་གསར་པ་གཞོན་ནུ་གཞན་བཙལ་ཏེ། དེ་དེའི་ལས་བྱེད་ཅིང་དེ་བགོས་ནས་
བདེ་བ་དང། སྡུག་བསྔལ་མྱོང་བར་འགྱུར་རོ། །ཇི་ལྟར་རང་གི་བསོད་ནམས་ལས་སྐྱེས་པའི་གོས་དེ་འཇམ་པ་དང། སྲ་བ་དང། རྩུབ་པའི་བགོ་བ་དེ་བཞིན་དུ་འཚོ་བའི་
ཁམས་ཀྱིས་བགོ་བ་ལྟ་བུའི་ལུས་བླངས་ཏེ། ཇི་ལྟར་རང་གི་ལས་ཀྱི་རྐྱེན་གྱིས་དགེ་བའི་རྩ་བ་ལས་སྐྱེས་པ་བཞིན་དུ་ལྷ་དང། རྒྱལ་པོ་དང། སེམས་ཅན་དམྱལ་བ་དང་
དུད་འགྲོའི་སྐྱེ་གནས་དང། གཤིན་རྗེའི་འཇིག་རྟེན་རྣམས་སུ་སྐྱེ་བར་འགྱུར་ཏེ། ལུས་དེའང་འཚོ་བའི་ཁམས་ཀྱི་དབང་གིས་འགྲོ་ཞིང་འཚོ་བའི་ཁམས་ཀྱི་ཡོངས་
སུ་བཏང་ཡང་མི་རྟོག་རྣམ་པར་མི་རྟོག་གོ་རིགས་ཀྱི་བུ། དེ་བཞིན་དུ་ལུས་གོས་ལྟ་བུར་བལྟ་བར་བྱའོ། །རིགས་ཀྱི་བུ། འདི་ལྟ་སྟེ་དཔེར་ན། སྤྲུལ་ནི་
ལས་ཀྱི་རྐྱེན་གྱིས་དུས་ཀྱི་མཐར་ཤུན་པ་དེ་བོར་ནས་རང་གི་ལུས་ཀྱི་གཟུགས་ཀྱིས་འགྲོ་ཞིང་འོང་སྟེ། བདེ་བ་དང། སྡུག་བསྔལ་མྱོང་བར་གྱུར་ཀྱང་ཤུན་པ་དེ་མི་རྟོག་
རྣམ་པར་མི་རྟོག་གོ་དེ་བཞིན་དུ་འཚོ་བའི་ཁམས་ནི་སྤྲུལ་ལྟ་བུར་བལྟའོ། །རིགས་ཀྱི་བུ། འདི་ལྟ་སྟེ། དཔེར་ན། ཤིང་ལོ་མ་དང་འདབ་མར་ལྡན་པར་གྱུར་པ་

[245B] ཡང་དུས་ཀྱི་རྐྱེན་གྱིས་འཇིག་པ་དང། ལྟུང་བར་མཐར་འགྱུར་བའི་ཆོས་ཅན་དུ་གྱུར་ནས་ཕྱིས་ཡང་དུས་ཀྱི་རྐྱེན་གྱིས་མྱུ་གུ་དང། ཡལ་ག་དང། འདབ་མ་དང། མེ་
ཏོག་དང། འབྲས་བུ་རྣམས་ལེན་ཏེ། རིགས་ཀྱི་བུ། དེ་བཞིན་དུ་ལས་ཀྱི་རྐྱེན་གྱིས་སྐྱེ་བ་དང། འགག་པར་བལྟའོ། །རིགས་ཀྱི་བུ། ཡང་ཕྱི་མའི་དུས་ཕྱི་མའི་དུས་ཀྱི་ཚེ་
ན་སེམས་ཅན་དག་རྙེད་པ་དང། ཆགས་པ་དང། ཁྲོ་བ་དང། ཕྲག་དོག་དང། ང་རྒྱལ་མང་བ་དག་འབྱུང་སྟེ། སྲང་དང། གཞལ་བ་ལ་གཡོ་བྱེད་པར་དགའ་བ། འདོད་ཆགས་
ཀྱི་རྗེས་སུ་སྤྱོད་པ་དག་འབྱུང་སྟེ། དེ་དག་འདོད་པའི་རྒྱུ་དང་འདོད་པའི་གཞིས་སྡིག་པ་མང་དུ་བྱེད་པར་འགྱུར་ཏེ། སྡིག་པ་མང་དུ་བྱས་ནས་སྡུག་བསྔལ་མྱོང་བར་འགྱུར་
ཞིང་རྟག་པ་ལ་རྟག་པའི་འདུ་ཤེས་ཅན་དང། མི་གཙང་བ་ལ་གཙང་བའི་འདུ་ཤེས་ཅན་གྱིས་སངས་རྒྱས་དང། ཆོས་དང། དགེ་འདུན་ལ་མཆོད་པ་བྱེད་པར་མི་འགྱུར་ཏེ་
བྱིས་པའི་བློ་ཅན་དེ་དག་དགེ་བའི་བཤེས་གཉེན་མི་ཚོལ་ཀྱི། གང་དེ་ལྟ་བུའི་སེམས་ཅན་དེ་དག་ལ་ཆོས་སྟོན་པ་དེ་དག་དགོད་ཅིང་ཀྱལ་ཀ་བྱེད་པ་མང་བར་འགྱུར་གྱི། དད་
པར་མི་བྱེད། ཡིད་ཆེས་པར་མི་བྱེད་དེ། དེ་ལྟ་བུའི་སེམས་ཅན་དེ་དག་ནི་སྡིག་པ་སྤྱོད་དེ། དེ་དག་གིས་འཚོ་བའི་ཁམས་དེས་ལས་ཀྱི་རྐྱེན་ཇི་ལྟ་བ་བཞིན་དུ་མྱོང་བར་འགྱུར་

[246A]༄༅། །བའི་བགོ་བའི་ལུས་བླངས་ནས་སྡུག་བསྔལ་ལ་དགའ་བའི་འདུ་ཤེས་བསྐྱེད་དོ། །རིགས་ཀྱི་བུ། དེ་ལྟ་བས་ན་དེ་བཞིན་གཤེགས་པས་བཀའ་
སྩལ་པ། འདི་ནི་ལས་ཀྱི་རྐྱེན་ཡིན་པར་བལྟ་སྟེ། འདི་ལ་སུའང་འཆི་བ་མེད། འཚོ་བ་མེད། བདེ་བ་དང། སྡུག་བསྔལ་ཡང་མྱོང་བར་མི་འགྱུར་ཏེ། ལས་ཀྱི་རྒྱུ་ལས་
ཀྱི་རྐྱེན་གྱིས་སྐྱེ་བ་དང། འགག་པར་འགྱུར་རོ། །སེམས་ཅན་དེ་དག་གི་དོན་དུ་དེ་བཞིན་གཤེགས་པ་རྣམས་ཀྱིས་དཀའ་བ་སྤྱད་པ་བྱེ་བ་ཁྲག་ཁྲིག་བརྒྱ་སྟོང་དུ་མ་མཛད་
ནས་བདོག་པ་ཐམས་ཅད་ཡོངས་སུ་བཏང་བ་ཡོངས་སུ་བཏང་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་སངས་རྒྱས་པར་གྱུར་ཏེ། སེམས་ཅན་
ཐམས་ཅད་ཀྱང་མྱ་ངན་ལས་འདའ་བ་ལ་བཀོད་དོ། །དེ་ནས་དེའི་ཚེ་ན་དེ་བཞིན་གཤེགས་པའི་བྱིན་གྱི་རླབས་ཀྱིས་ས་ཆེན་གཡོས་པར་གྱུར་ཏོ། །ཇི་ལྟར་ལྷགས་
པའི་འཁོར་དེ་དག་གིས་ཀྱང་བཅོམ་ལྡན་འདས་ལ་ལེགས་སོ་ཞེས་གསོལ་ཏོ། །རྒྱལ་པོ་གསལ་རྒྱལ་དང། གཞན་ཡང་མཐུ་ཆེན་མཐུ་ཆེ་བ་རྫུ་འཕྲུལ་ཆེན་པོ་མང་
པོས་ལྷའི་ན་བཟའ་ལྔ་བརྒྱས་དེ་བཞིན་གཤེགས་པ་ལ་མངོན་པར་མཆོད་ནས་ལུས་འདར་བཞིན་དུ་བཅོམ་ལྡན་འདས་ལ་ལན་གསུམ་བསྐོར་བ་བྱས་ཏེ། དེ་བཞིན་

[246B]པ་ལ་ཉེས་སོ་ཞེས་སོ་སོར་བཤགས་ཏེ་བསླབ་པ་ལ་ཡི་དམ་བཅའ་བར་བྱ་སྟེ། ཇི་ལྟར་ལྷགས་པའི་འཁོར་
དེ་དག་གིས་འདི་སྐད་དུ་སྨྲས་སོ། །དེ་བཞིན་གཤེགས་པ་སྐྱེ་བ་ཐམས་ཅད་ལས་སླར་ལོག་པ། སེམས་ཅན་ཐམས་ཅད་སྡུག་བསྔལ་ལས་སྒྲོལ་བ། གྲོལ་བ་ཐམས་
ཅད་ལ་ཕྱག་བགྱིའོ། །ཕྱག་འཚལ་ལོ། །བཅོམ་ལྡན་འདས། སླན་ཆད་བདག་ཅག་སྐྱེ་བའི་འཁོར་བར་སྡུག་བསྔལ་མྱོང་བར་སྤྲོ་བར་མི་བགྱིད་དོ། །བཅོམ་ལྡན་འདས་
བདག་ཅག་སྐྱེ་བ་དང། རྒ་བ་དང། ན་བ་དང། འཆི་བ་དང། མྱ་ངན་དང། སྨྲེ་སྔགས་འདོན་པ་དང། སྡུག་བསྔལ་བ་དང། ཡིད་མི་བདེ་བ་དང། འཁྲུག་པ་རྣམས་ལས་གྲོལ་བར་
མཛད་དུ་གསོལ། བཅོམ་ལྡན་འདས་ཀྱིས་བཀའ་སྩལ་པ། རིགས་ཀྱི་བུ་དག། ནན་ཏན་སྙིང་པོར་བྱེད་པའི་དགེ་བའི་རྩ་བས་དཀོན་མཆོག་གསུམ་ལ་ལྷག་པའི་བསམ་པ་
དང་ལྡན་པར་བྱོས་ཤིག་འདུ་བྱེད་ཐམས་ཅད་མི་རྟག་ཅིང་སྒྱུ་མ་ལྟ་བུར་ཤེས་པར་བྱོས་ཤིག་དམ་པའི་ཆོས་ཡོངས་སུ་གཟུང་བ་ལ་སྤྲོ་བར་བྱོས་ཤིག་མཆོད་པ་དང་
རྗེད་པ་དང། བཀུར་སྟི་མང་པོར་བྱོས་ཤིག་སེམས་ཅན་ཐམས་ཅད་ལ་མཆོག་ཏུ་སྙིང་རྗེ་བར་ཤེས་པར་བྱོས་ཤིག་ཆོས་སྨྲ་བ་ལ་དེ་བཞིན་གཤེགས་པའི་འདུ་ཤེས་

[247A]༄༅། །བསྐྱེད་པར་བྱོས་ཤིག་དགེ་བའི་བཤེས་གཉེན་ལ་བླ་མར་འདུ་ཤེས་བསྐྱེད་པར་བྱོས་ཤིག་ཆོས་ཀྱི་རྣམ་གྲངས་འདི་ཡིད་ལ་བྱ་བ་དང་
བསྒོམ་པ་དང། རྒྱས་པར་བྱོས་ཤིག་རིགས་ཀྱི་བུ། སྡུག་བསྔལ་ཐམས་ཅད་དང། སྐྱེ་བ་ཐམས་ཅད་དང། རྒ་བ་དང། ན་བ་དང་འཆི་བ་དང། སྡུག་བསྔལ་བ་
དང༑ ཡིད་མི་བདེ་བ་དང། འཁྲུག་པ་ཆེན་པོ་ལས་ཡོངས་སུ་གྲོལ་བར་འགྱུར། འཁོར་བའི་ཞགས་པ་ལས་ཡོངས་སུ་གྲོལ་བར་འགྱུར་རོ་།འཕགས་པའི་ལམ་ཡན་
ལག་བརྒྱད་པའི་དགེ་བའི་རྩ་བ་ལ་བསྒྲུབ་པར་བྱོས་ཤིག་བག་མེད་པའི་གནས་ལས་སླར་ལྡོག་པར་བྱོས་ཤིག་རིགས་ཀྱི་བུ། དེ་བཞིན་གཤེགས་པའི་བསླབ་པ་
གཅིག་ཡུད་ཙམ་བཟུང་བས་ཀྱང་སེམས་ཅན་རྣམས་སྡུག་བསྔལ་ཐམས་ཅད་ལས་ཡོངས་སུ་གྲོལ་ཞིང་བདེ་འགྲོར་འགྲོ་སྟེ་ངན་འགྲོར་མི་འགྲོ་བར་འགྱུར་ན། གང་དག་དགོད་
པ་དང། ཀུ་རེ་དང། དགའ་བ་དང། རྩེད་མོ་རྣམས་ཡིད་ཀྱིས་ཡོངས་སུ་སྤངས་ནས་དེ་བཞིན་གཤེགས་པ་ལ་མཆོག་ཏུ་མོས་པས་རིམ་གྲོ་བྱེད་ཅིང་ལྷག་པའི་བསམ་པས་
ཞུགས་ཏེ། འཕགས་པའི་ཉེ་བར་གནས་པ་ཡན་ལག་བརྒྱད་པ་ལ་ཉེ་བར་གནས་ནས་གསོ་སྦྱིན་ཡང་དག་པར་བླངས་ཏེ་སྤྱོད་པ་དེ་དག་ངན་སོང་གསུམ་དུ་མི་སྐྱེ་ཞིང་བདེ་འགྲོར་

[247B] ལྷ་དང། མིའི་བདེ་བ་མྱོང་ནས་སྡུག་བསྔལ་མཐར་བྱས་ཏེ། རིམ་གྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་
འཚང་རྒྱ་བར་འགྱུར་བ་ལྟ་ཅི་སྨོས། བུད་མེད་ཀྱི་ལུས་ཉོན་མོངས་པ་དང། ཉེ་བའི་ཉོན་མོངས་པས་ཉོན་མོངས་པར་གྱུར་པ་ལ་ལ་ཞིག་ཉིན་གཅིག་གམ། ཉི་མ་ཕྱེད་དམ། ཡུད་ཙམ་ཡང་
རུང་སྟེ། གསུམ་ལ་སྐྱབས་སུ་འགྲོ་བ་ཡང་དག་པར་ལེན་ཅིང་བསླབ་པ་འཛིན་པར་བྱེད་ན་དེ་དག་ཐམས་ཅད་བུད་མེད་ཀྱི་དངོས་པོ་དང་སྡུག་བསྔལ་དང། ཡིད་མི་བདེ་བ་དང། འཁྲུག་པ་
ཐམས་ཅད་རྣམ་པར་བཟློག་ཏེ། །སྡུག་བསྔལ་མཐར་བྱས་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་ཀྱི་བར་དུ་བདེ་འགྲོར་འགྲོ་བར་འགྱུར་རོ། །
རིགས་ཀྱི་བུ། དེ་ལྟར་ལུས་དང། ངག་དང། ཡིད་ཀྱི་ཡི་དམ་འཆའ་བ་དང། བསླབ་པ་འཛིན་པ་ཡང་དག་པར་ལེན་པར་བྱེད་པ་ནི་ཡོན་ཏན་དང། དགེ་བའི་རྩ་བ་མང་པོ་དང་ལྡན་པ་ཡིན་ན། བྱིས་པ་
དག་གིས་ནི་དེ་མི་ཤེས་སོ། །དེ་ནས་དེའི་ཚེ་ན་བར་སྣང་ལས་སྒྲ་ཆེན་པོ་བྱུང་བར་གྱུར་པ་དང། འཁོར་དེ་དག་ཐམས་ཅད་ཀྱིས་ཨེ་མའོ། །ཨེ་མའོ་ཞེས་དམ་པའི་སྒྲ་བྱུང་ནས་མེ་ཏོག་དང་
དྲིའི་ཆར་ཆེན་པོ་རབ་ཏུ་ཕབ་བོ། །སེམས་ཅན་འབུམ་ཚང་བ་རྣམས་སྡུག་བསྔལ་ཐམས་ཅད་ལས་གྲོལ་བར་གྱུར་ཏེ། ཕྱིར་མི་ལྡོག་པའི་ས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལ་

[248A]༄༅། །བཀོད་དོ། །གཞན་ཡང། སེམས་ཅན་བྱེ་བ་རྣམས་སངས་རྒྱས་དང། ཆོས་དང། དགེ་འདུན་ལ་སྐྱབས་སུ་འགྲོ་བ་ཡིད་ལ་བྱེད་ཅིང་སེམས་དང་
པོ་བསྐྱེད་པར་གྱུར་ཏོ། །དེ་བཞིན་གཤེགས་པ་དེ་དག་ཐམས་ཅད་ཀྱང་མི་སྣང་བར་གྱུར་ཏོ། །དེ་ནས་ཕྱག་ན་རྡོ་རྗེ་ལ་སོགས་པ་རྡོ་རྗེ་འཛིན་པ་ཐམས་ཅད་དང། བརྒྱ་
བྱིན་དང། ཚངས་པ་དང། འཇིག་རྟེན་སྐྱོང་བ་དང། རྒྱལ་པོ་ཆེན་པོ་བཞི་རྣམས་ཀྱིས་བཅོམ་ལྡན་འདས་ལ་འདི་སྐད་ཅེས་གསོལ་ཏོ་།དེ་བཞིན་གཤེགས་པས་བདག་
ཅག་དབུགས་ཕྱུང་སྟེ། བདག་ཅག་གིས་ཆོས་ཀྱི་རྣམ་གྲངས་འདི་དང་དེ་བཞིན་གཤེགས་པ་དེ་དག་གི་མཚན་རྣམས་ཐོས་ཏེ། བཅོམ་ལྡན་འདས་ལ་ཆོས་སྨྲ་བ་དང་
འཆང་བ་དང། འདྲི་བ་དང། ཀློག་པ་དང། མཆོད་པ་དང། སྒྲོགས་པ་དེ་དག་གི་ཡུལ་ལམ། གྲོང་ཁྱེར་རམ། གཙུག་ལག་ཁང་རྣམས་བདག་ཅག་གི་ལུས་དང། སྲོག་
དང་ཡང་བསྡོས་ཏེ་བསྲུང་བར་བགྱི། ཡོངས་སུ་བསྐྱབ་པར་བགྱི། དོན་ཐམས་ཅད་གྲུབ་པར་བགྱི། ནོར་དང། འབྲུ་རྣམས་ལེགས་པར་བསྒྲུབ་པར་བགྱི། ཐམས་ཅད་དུ་
མཆོད་པར་འགྱུར་བར་བགྱི། ནད་ཐམས་ཅད་ལས་ཡོངས་སུ་ཐར་བར་བགྱི། དྲན་པ་དང། སྟོབས་དང། སྤྲོ་བ་སྩལ་བར་བགྱིའོ། །དེ་ནས་བཅོམ་ལྡན་འདས་ཀྱིས་དེ་

[248B] །ལེགས་སོ་ཞེས་བྱ་བ་བྱིན་ནས་འདི་སྐད་ཅེས་བཀའ་སྩལ་ཏོ། །ཅི་ནས་ཀྱང་དེ་བཞིན་གཤེགས་པའི་དམ་ཚིག་གི་ཆོས་ཀྱི་རྣམ་གྲངས་འདི་མྱུར་དུ་ནུབ་པར་
མི་འགྱུར་བ་དེ་ལྟར་ཁྱོད་ཀྱིས་བྱོས་ཤིག་བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་པ་དང། འཕགས་པ་སྤྱན་རས་གཟིགས་དབང་ཕྱུག་དང། ལག་ན་རྡོ་རྗེ་ལ་སོགས་
པ་བྱང་ཆུབ་སེམས་དཔའ་སེམས་དཔའ་ཆེན་པོ་དེ་དག་ཐམས་ཅད་དང་ཉན་ཐོས་ཆེན་པོ་རྣམས་དང། ཐམས་ཅད་དང་ལྡན་པའི་འཁོར་དེ་དག་ཐམས་ཅད་དང། ལྷ་དང་
མི་དང། ལྷ་མ་ཡིན་དང། དྲི་ཟར་བཅས་པའི་འཇིག་རྟེན་ཡི་རངས་ཏེ། བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །འཕགས་པ་སངས་རྒྱས་ཀྱི་སྟོབས་
སྐྱེད་པའི་ཆོ་འཕྲུལ་རྣམ་པར་འཕྲུལ་པ་བསྟན་པ་ཞེས་བྱ་བ་ཐེག་པ་ཆེན་པོའི་མདོ་རྫོགས་སོ།།